ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 1996 COM(95) 512 τελικό (96/C 282/02)

ΠΕΡΙΕΧΟΜΕΝΑ Σελίδα ΕΙΣΑΓΩΓΗ . 5

1. ΔΡΑΣΗ ΓΙΑ ΤΗΝ ΑΠΑΣΧΟΛΗΣΗ ΚΑΙ ΤΗΝ ΑΛΛΗΛΕΓΓΥΗ . 6

1.1. Στρατηγική για την απασχόληση . 6

1.2. Κοινωνική πολιτική . 6

1.3. Η πολιτική συνοχής και οι περιφέρειες . 7

1.4. Εκπαίδευση και κατάρτιση . 7

2. ΠΟΡΕΙΑ ΠΡΟΣ ΤΗΝ ΟΙΚΟΝΟΜΙΚΗ ΚΑΙ ΝΟΜΙΣΜΑΤΙΚΗ ΕΝΩΣΗ . 7

2.1. Πολυμερής εποπτεία και σύγκλιση . 7

2.2. Προετοιμασία του ενιαίου νομίσματος . 7

3. ΑΞΙΟΠΟΙΗΣΗ ΤΟΥ ΔΥΝΑΜΙΚΟΥ ΤΗΣ ΕΝΩΣΗΣ . 8

3.1. Ολοκλήρωση και ενίσχυση της εσωτερικής αγοράς . 8

3.2. Στήριξη επί των τομέων του μέλλοντος . 8

- Κοινωνία της πληροφορίας και οπτικοακουστικός τομέας

- Τεχνολογική έρευνα και ανάπτυξη

- Βιοτεχνολογία

3.3. Υποδομές και μεταφορές . 9

- Διευρωπαϊκά δίκτυα

- Μεταφορές

3.4. Αποτελεσματικότερες κοινοτικές πολιτικές . 10

- Βιομηχανική ανταγωνιστικότητα και καινοτομία

- Μικρομεσαίες επιχειρήσεις

- Γεωργία και αλιεία

- Ενέργεια

- Ποιότητα του περιβάλλοντος

- Πολιτική καταναλωτών

4. ΠΡΟΕΤΟΙΜΑΣΙΑ ΤΗΣ ΔΙΕΥΡΥΜΕΝΗΣ ΕΝΩΣΗΣ . 11

5. ΕΝΙΣΧΥΣΗ ΤΗΣ ΠΑΡΟΥΣΙΑΣ ΤΗΣ ΕΥΡΩΠΗΣ ΣΤΟΝ ΚΟΣΜΟ . 12

5.1. Σχέσεις με τις τρίτες χώρες . 12

5.2. Εμπορική πολιτική . 13

5.3. Κοινή Εξωτερική Πολιτική και Πολιτική Ασφάλειας (ΚΕΠΠΑ) . 14

5.4. Ανθρωπιστική βοήθεια . 14

Σελίδα

6. ΠΡΟΟΔΟΣ ΣΤΟΝ ΤΟΜΕΑ ΤΗΣ ΔΙΚΑΙΟΣΥΝΗΣ ΚΑΙ ΤΩΝ ΕΣΩΤΕΡΙΚΩΝ ΥΠΟΘΕΣΕΩΝ . 14

7. ΑΠΟΤΕΛΕΣΜΑΤΙΚΗ ΔΙΑΧΕΙΡΙΣΗ ΤΩΝ ΚΟΙΝΟΤΙΚΩΝ ΥΠΟΘΕΣΕΩΝ . 14

7.1. Διαφάνεια, πληροφόρηση και επικουρικότητα . 14

7.2. Καλύτερη διαχείριση για την Ένωση . 15

ΠΑΡΑΡΤΗΜΑΤΑ

- Ανακεφαλαιωτικός πίνακας των προτεινόμενων μέτρων

- Λεπτομερής κατάλογος των προτεινόμενων μέτρων

ΕΙΣΑΓΩΓΗ

Το πρόγραμμα εργασίας για το 1996 εντάσσεται στο πλαίσιο που καθορίσθηκε για τα πέντε προσεχή έτη από τον Πρόεδρο Santer ενώπιον του Κοινοβουλίου, την επαύριο της ανάληψης των καθηκόντων της νέας Επιτροπής.

Έχουν επιλεγεί τέσσερις τομείς προτεραιότητας.

Πρώτον, η απασχόληση. Παρά τη γενικευμένη ανάκαμψη της οικονομίας της Ένωσης, η ανεργία επιμένει. Έτσι, κατά το 1996 πρόκειται να συνεχισθούν με τη μεγαλύτερη δυνατή αποφασιστικότητα οι προσπάθειες για την καταπολέμησή της.

Δεύτερον, η πραγματοποίηση της Οικονομικής και Νομισματικής Ένωσης, με τον στόχο του ενιαίου νομίσματος, αποτελεί μια από τις μεγάλες προκλήσεις της τρέχουσας δεκαετίας. Το χρονοδιάγραμμα καθορίζεται στη συνθήκη. Η Επιτροπή θα υποβάλει τις αναγκαίες προτάσεις, έτσι ώστε να τηρηθούν οι προβλεπόμενες προθεσμίες και διατάξεις.

Τρίτον, θα πρέπει να χρησιμοποιηθούν όλοι οι πόροι που προκύπτουν από την εσωτερική αγορά. Αυτή πρέπει να αποτελέσει την κινητήρια δύναμη για να μπορέσει η Ένωση να προχωρήσει με δύναμη και εμπιστοσύνη. Είναι δε και μία από τις προϋποθέσεις για τη βελτίωση της ανταγωνιστικότητας των ευρωπαϊκών επιχειρήσεων, πράγμα που πρέπει να αποτελεί στόχο της Επιτροπής και των δημοσίων διοικήσεων της Ευρωπαϊκής Ένωσης, αλλά και των ίδιων των επιχειρήσεων. Οι δυνατότητες μιας αγοράς χωρίς σύνορα μεταξύ 15 χωρών είναι πάρα πολλές. Αποτελούν δε τύχη για την Ένωση και αξίζει να αξιοποιηθούν.

Τέλος, η Επιτροπή θα συνεχίσει την ανάπτυξη των εξωτερικών σχέσεων της Ένωσης βάσει μιας συνολικής προσέγγισης. Προς τούτο, θα ακολουθήσει τους προσανατολισμούς του Ευρωπαϊκού Συμβουλίου των Καννών, το οποίο προσδιόρισε σαφώς τις περιφερειακές προτεραιότητες της Ένωσης στις σχέσεις της με τις τρίτες χώρες, καθώς και τα δημοσιονομικά μέσα τα οποία θα έχει στη διάθεσή της κατά τα προσεχή έτη.

Οι προτεραιότητες αυτές συνδέονται μεταξύ τους. Χωρίς το ενιαίο νόμισμα, η εσωτερική αγορά κινδυνεύει να μην μπορεί να λειτουργήσει πλήρως, είναι δυνατόν δε ακόμη και να αμφισβητηθεί στο τέλος. Χωρίς μια μεγάλη, ολοκληρωμένη και δυναμική αγορά είναι δύσκολο, εξάλλου, να ελπίζει κανείς στη μείωση της ανεργίας. Όλα αλληλοεξαρτώνται. Για το λόγο αυτό, η Επιτροπή προτείνει μια συνολική προσέγγιση των ερωτημάτων στα οποία η Ένωση οφείλει να δώσει απάντηση.

Κατά το 1996 θα αρχίσει η διακυβερνητική διάσκεψη, η οποία προβλέπεται στη συνθήκη για την Ευρωπαϊκή Ένωση. Η διάσκεψη αυτή, η οποία θα εξετάσει τον τρόπο λειτουργίας των θεσμικών μας οργάνων, αποτελεί μια ουσιαστικής σημασίας συνάντηση για το μέλλον της Ένωσης, ενόψει της διεύρυνσής της. Η Επιτροπή θα διατυπώσει σχετικά τη δική της γνώμη.

Η προσφορά περισσότερων θέσεων απασχόλησης και η ενεργοποίηση των μηχανισμών της κοινοτικής αλληλεγγύης προς όφελος όλων, η προετοιμασία της Οικονομικής και Νομισματικής Ένωσης, και ιδίως η καθιέρωση του ενιαίου νομίσματος, η πλήρης αξιοποίηση της ενιαίας εσωτερικής αγοράς, η προετοιμασία για τη νέα διεύρυνση, η ενίσχυση της παρουσίας της Ευρώπης στον κόσμο, η πρόοδος στον τομέα της δικαιοσύνης και των εσωτερικών υποθέσεων, η αποτελεσματική διαχείριση των κοινοτικών υποθέσεων, η υπαγωγή όλων αυτών των ενεργειών στην υπηρεσία του Ευρωπαίου πολίτη και της ποιότητας της ζωής του, ιδού οι βασικοί στόχοι της Επιτροπής για το 1996. Για δε την επίτευξή τους ζητά την υποστήριξη όλων.

1. ΔΡΑΣΗ ΓΙΑ ΤΗΝ ΑΠΑΣΧΟΛΗΣΗ ΚΑΙ ΤΗΝ ΑΛΛΗΛΕΓΓΥΗ Η καταπολέμηση της ανεργίας εξακολουθεί να έχει προτεραιότητα. Αν και οι προσπάθειες που καταβάλλονται σε εθνικό επίπεδο έχουν καθοριστικό χαρακτήρα, η συνολική προσέγγιση σε ευρωπαϊκό επίπεδο, την οποία έχει προτείνει η Επιτροπή και έχει εγκρίνει το Συμβούλιο, αποτελεί ισχυρό πλεονέκτημα, που πρέπει να αξιοποιηθεί. Τα βασικά στοιχεία αυτής της προσέγγισης αναπτύχθηκαν στην έκθεση της Επιτροπής σχετικά με την απασχόληση, η οποία παρουσιάσθηκε τον Οκτώβριο του 1995. Για το λόγο αυτό, κατά το 1996 η Ένωση πρέπει να συνεχίσει και να εντείνει τις προσπάθειές της για την εξασφάλιση οικονομικής ανάπτυξης και νέων θέσεων απασχόλησης.

1.1. Στρατηγική για την απασχόληση

Μόνη η οικονομική ανάπτυξη, ακόμη και με δεδομένες τις σημερινές προοπτικές, δεν θα επιτρέψει την επαρκή μείωση της ανεργίας. Για το λόγο αυτόν, οι μακροοικονομικές πολιτικές, που αποσκοπούν στην επίτευξη μιας σημαντικής και σταθερής ανάπτυξης, πρέπει οπωσδήποτε να συμπληρωθούν με διαρθρωτικά μέτρα και με βελτίωση της λειτουργίας της αγοράς της εργασίας. Η Επιτροπή θα φροντίσει ώστε τούτο να ληφθεί σοβαρά υπόψη, και ιδίως στα προγράμματα απασχόλησης των κρατών μελών και κατά την εφαρμογή των δράσεων που χρηματοδοτούνται από τα διαρθρωτικά ταμεία και το Ταμείο Συνοχής.

Το 1996, η Επιτροπή θα υποβάλει εκθέσεις σχετικά με την εξέλιξη της απασχόλησης και των συστημάτων απασχόλησης στους κόλπους της Ένωσης με βάση τα πολυετή εθνικά προγράμματα, όπως προβλέπεται στις αποφάσεις του Ευρωπαϊκού Συμβουλίου του Έσεν. Θα καταβάλει δε κάθε αναγκαία προσπάθεια για την παγιοποίηση των χρησιμοποιούμενων μέσων, έτσι ώστε να συμβάλει στη δημιουργία θέσεων απασχόλησης και στην ενίσχυση της λειτουργίας της αγοράς της εργασίας.

Οι μικρές και μεσαίες επιχειρήσεις (ΜΜΕ) διαδραματίζουν πρωταρχικό ρόλο στη δημιουργία θέσεων απασχόλησης. Η Επιτροπή θα υποβάλει σχετικές προτάσεις με βάση την έκθεση του 1995 περί ΜΜΕ, η οποία θα εξετασθεί από το Ευρωπαϊκό Συμβούλιο της Μαδρίτης.

Οι προσπάθειες για τη βελτίωση της απασχόλησης θα καταβληθούν με βάση ένα ευρύ φάσμα κοινοτικών πολιτικών (βλέπε κεφάλαιο 3 στη συνέχεια). Η Επιτροπή θα εξετάσει με ιδιαίτερη προσοχή τις ενέργειες που θα αναλάβει σχετικά κατά το 1996, έτσι ώστε οι προσπάθειες αυτές να αποδώσουν νέες θέσεις απασχόλησης.

Σε όλες τις προσπάθειες που θα καταβάλει για τη δημιουργία θέσεων απασχόλησης, η Επιτροπή θα φροντίσει για τη στενή συνεργασία με τους κοινωνικούς εταίρους, ευνοώντας και ενισχύοντας τον κοινωνικό διάλογο. Η διαρκής επιτροπή απασχόλησης θα διαδραματίσει σημαντικό ρόλο ως προς αυτό.

1.2. Κοινωνική πολιτική

Η Επιτροπή θα αναπροσαρμόσει το πρόγραμμα δράσης του 1995 και θα χαράξει, με την ευκαιρία αυτή, το πλαίσιο των μελλοντικών εργασιών. Οι ενέργειες που αφορούν το εργατικό δίκαιο θα αφορούν τις μεμονωμένες απολύσεις, καθώς και την ενημέρωση και τις διαβουλεύσεις με τους εργαζόμενους στις εθνικές επιχειρήσεις. Οι εργασίες στο πλαίσιο του τετάρτου προγράμματος δράσης για την υγεία και την ασφάλεια στον τόπο εργασίας θα συνεχισθούν.

Η Επιτροπή θα δώσει το έναυσμα για προβληματισμό σχετικά με την εξέλιξη του κοινωνικού διαλόγου με σκοπό την επίτευξη αυξημένης συμμετοχής των κοινωνικών εταίρων στις εργασίες της. Στο πλαίσιο των διαβουλεύσεων με τους κοινωνικούς εταίρους, θα εξετασθούν τα ζητήματα που αφορούν το συνδυασμό οικογενειακής και επαγγελματικής ζωής, τις διακρίσεις λόγω φύλου (υποχρέωση απόδειξης), καθώς και την ευελιξία του χρόνου εργασίας και τη σταθερότητα της απασχόλησης.

Θα δοθεί ιδιαίτερη προσοχή στο ζήτημα του ρατσισμού και της ελεύθερης κυκλοφορίας των εργαζομένων που προέρχονται από τρίτες χώρες και διαμένουν νόμιμα σε κράτος μέλος, καθώς και στη μείωση του αριθμού των κοινωνικά αποκλεισμένων.

Όσον αφορά την ισότητα των ευκαιριών μεταξύ ανδρών και γυναικών, η Επιτροπή θα συνεχίσει τη δράση της στο πλαίσιο του προγράμματος που παρουσιάσθηκε το 1995. Το πρόγραμμα αυτό θα αποτελέσει στοιχείο αναφοράς για την ένταξη της ισότητας των ευκαιριών στις αντίστοιχες πολιτικές και προγράμματα, εθνικά και κοινοτικά.

Οι ενέργειες για την υγεία των πολιτών θα συμπληρωθούν με ένα πρόγραμμα δράσης με αντικείμενο τις ασθένειες που συνδέονται με τη ρύπανση, καθώς και με ένα άλλο πρόγραμμα για τα ατυχήματα.

1.3. Η πολιτική συνοχής και οι περιφέρειες

Η οικονομική και κοινωνική συνοχή παραμένει θεμελιώδης στόχος. Χωρίς αυτήν, η Οικονομική και Νομισματική Ένωση και η εσωτερική αγορά θα ετίθεντο σε κίνδυνο. Η Επιτροπή θα υποβάλει την πρώτη έκθεση σχετικά με την πρόοδο που θα έχει σημειωθεί ως προς την επίτευξη της οικονομικής και κοινωνικής συνοχής.

Η Επιτροπή, στο πλαίσιο μιας ενισχυμένης εταιρικής σχέσης με τις περιφέρειες και τους κοινωνικο-επαγγελματικούς παράγοντες, θα φροντίσει για την εξασφάλιση της αποτελεσματικής χρήσης των πόρων των διαρθρωτικών ταμείων και του Ταμείου Συνοχής. Θα εξετάσει δε τις ενδεχόμενες επιπτώσεις της εφαρμογής των συστάσεων του Συμβουλίου σχετικά με το δημόσιο έλλειμμα στη λειτουργία του Ταμείου Συνοχής.

Ακόμη, για την περίοδο 1997-1999 η Επιτροπή θα συντάξει τον πίνακα των περιφερειών υπό αλλαγή βιομηχανικής δραστηριότητας, θα καθορίσει την ενδεικτική κατανομή των πόρων μεταξύ των περιφερειών αυτών και θα εγκρίνει τα προγράμματα για την ανάπτυξή τους.

Τέλος, θα εφαρμόσει τους νέους προσανατολισμούς για τις καινοτόμες ενέργειες στους τομείς της διαπεριφερειακής συνεργασίας, εσωτερικής και εξωτερικής, καθώς και σε εκείνους της χωροταξικής και πολεοδομικής πολιτικής.

1.4. Εκπαίδευση και κατάρτιση

Τα μέτρα που προβλέπονται για το 1996 στο πλαίσιο του Λευκού Βιβλίου για την εκπαίδευση και τη δια βίου κατάρτιση θα στραφούν σε μεγαλύτερο βαθμό γύρω από την επίδρασή τους στην απασχόληση και κατά του κοινωνικού αποκλεισμού. Θα οδηγήσουν δε σε συγκεκριμένες προτάσεις, ενώ η συζήτηση που θα προκαλέσουν θα λάβει χώρα την κατάλληλη στιγμή, δηλαδή όταν θα έχουν αρχίσει οι ανταλλαγές απόψεων στο πλαίσιο του ευρωπαϊκού έτους 1996 για την εκπαίδευση και τη δια βίου κατάρτιση.

2. ΠΟΡΕΙΑ ΠΡΟΣ ΤΗΝ ΟΙΚΟΝΟΜΙΚΗ ΚΑΙ ΝΟΜΙΣΜΑΤΙΚΗ ΕΝΩΣΗ Ένας από τους κυριότερους στόχους της Κοινότητας πρέπει να είναι και η δημιουργία των οικονομικών προϋποθέσεων που απαιτούνται για το πέρασμα στην τρίτη φάση της Οικονομικής και Νομισματικής Ένωσης, σύμφωνα με το χρονοδιάγραμμα της συνθήκης. Οι δύο ουσιώδεις προϋποθέσεις για την επιτυχία της μετάβασης αυτής είναι:

- η επίτευξη της αναγκαίας σύγκλισης των οικονομιών των κρατών μελών,

- η, σε εύθετο χρόνο, προετοιμασία της τρίτης φάσης της Οικονομικής και Νομισματικής Ένωσης και η καθιέρωση του ενιαίου νομίσματος.

2.1. Πολυμερής εποπτεία και σύγκλιση

Η συνθήκη καθορίζει τις διαδικασίες πολυμερούς εποπτείας, οι οποίες βασίζονται στους βασικούς οικονομικούς προσανατολισμούς και στα προγράμματα σύγκλισης των κρατών μελών. Η αυστηρή εφαρμογή των διαδικασιών για τα υπερβολικά ελλείμματα, όπως προβλέπεται στο άρθρο 104 Γ, παραμένει αναγκαίος όρος για την επίτευξη του στόχου αυτού. Η Επιτροπή θα εκπληρώσει με σχολαστικότητα την αποστολή που της αναθέτει σχετικά η συνθήκη.

2.2. Προετοιμασία του ενιαίου νομίσματος

Το 1995, και χάρις στο σχετικό Πράσινο Βιβλίο της Επιτροπής, πραγματοποιήθηκε ένα σημαντικό βήμα ως προς την ανάλυση των ζητημάτων που συνδέονται με την τεχνική προετοιμασία της μετάβασης στην τρίτη φάση και με την καθιέρωση του ενιαίου νομίσματος.

Το Ευρωπαϊκό Συμβούλιο της Μαδρίτης πρέπει να αποφασίσει σχετικά με τα βασικά σημεία αναφοράς της πορείας προς την καθιέρωση του ενιαίου νομίσματος, οπότε και θα καταστεί δυνατή η κατάρτιση του χρονοδιαγράμματος της μετάβασης, καθώς και ο λεπτομερής τεχνικός σχεδιασμός της. Η Επιτροπή θα συνεχίσει ενεργά τις προπαρασκευαστικές τεχνικές εργασίες, σε στενή συνεργασία με το Ευρωπαϊκό Νομισματικό Ίδρυμα, τα κράτη μέλη και όλα τα ενδιαφερόμενα μέρη.

Μια σημαντική πλευρά του θέματος είναι και η προετοιμασία του ευρέος κοινού για την καθιέρωση του ενιαίου νομίσματος, η εξήγηση σ' αυτό του τι σημαίνει κάτι τέτοιο και η αντικειμενική ενημέρωσή του για τα πλεονεκτήματα και τις δυσχέρειες ενός τέτοιου εγχειρήματος χωρίς προηγούμενο. Η στρατηγική των απαιτούμενων εργασιών ενημέρωσης θα αποτελέσει το αντικείμενο μιας συζήτησης στρογγυλής τράπεζας, που θα διοργανώσει η Επιτροπή κατά τον Ιανουάριο του 1996 σε συνεργασία με όλους τους ενδιαφερόμενους κύκλους.

3. ΑΞΙΟΠΟΙΗΣΗ ΤΟΥ ΔΥΝΑΜΙΚΟΥ ΤΗΣ ΕΝΩΣΗΣ Το δυναμικό ανάπτυξης της Ένωσης παραμένει σημαντικό. Όμως, αυτή θα πρέπει να εξεύρει τα μέσα για να επωφεληθεί πλήρως από το δυναμικό αυτό.

3.1. Ολοκλήρωση και ενίσχυση της εσωτερικής αγοράς

Η πλήρης και ουσιαστική ολοκλήρωση της εσωτερικής αγοράς εξακολουθεί να αποτελεί ουσιώδη προϋπόθεση για την επίτευξη μιας οικονομικής ανάπτυξης ικανής να συμβάλει στη δημιουργία μιας οικονομίας ισχυρής και ικανής να δημιουργεί θέσεις απασχόλησης. Τόσο σε κοινοτικό όσο και σε εθνικό επίπεδο, είναι αναγκαίο ένα νομικό και διοικητικό περιβάλλον στην υπηρεσία των πολιτών και των επιχειρήσεων.

Η Επιτροπή θα επιμείνει σταθερά στην άρση εμποδίων που εξακολουθούν να υπάρχουν στις συναλλαγές, καθώς και στην πρόληψη της εμφάνισης νέων.

Συγκεκριμένα, θα φροντίσει για τη γενίκευση της αρχής της αμοιβαίας αναγνώρισης. Ορισμένοι προληπτικοί κανόνες που εφαρμόζονται στο χρηματοοικονομικό τομέα θα πρέπει να αναπροσαρμοσθούν, ενώ πρέπει να προταθεί η επέκτασή τους, ιδίως ως προς τους χρηματοπιστωτικούς ομίλους. Θα εκπονηθεί μια νέα στρατηγική ως προς τη λογιστική, ενώ θα προταθούν κανόνες για την προστασία της πολυφωνίας στα μέσα μαζικής ενημέρωσης. Στον τομέα της φορολογίας, η Επιτροπή θα συνεχίσει τις εργασίες της με στόχο την υποβολή προτάσεων για το οριστικό καθεστώς του φόρου προστιθέμενης αξίας.

Η ανάγκη εξασφάλισης της αυστηρής τήρησης των ισχυόντων κανόνων εξακολουθεί να έχει προτεραιότητα. Η Επιτροπή θα επαγρυπνεί για την ορθή ενσωμάτωση από τα κράτη μέλη της κοινοτικής νομοθεσίας, αλλά κυρίως για την ποιότητα της ενσωμάτωσης αυτής, έτσι ώστε να είναι απόλυτα αποτελεσματική. Η Επιτροπή σκοπεύει, εξάλλου, να καταστήσει αποτελεσματικότερες και ταχύτερες τις διαδικασίες ελέγχου της εφαρμογής της κοινοτικής νομοθεσίας, σε όλους τους τομείς.

3.2. Στήριξη επί των τομέων του μέλλοντος

Η Επιτροπή προτίθεται να προσανατολίσει τις προσπάθειές της κατά το 1996 κυρίως στις ευκαιρίες που παρουσιάζει το αύριο για την Ευρώπη, χωρίς τις οποίες η σημερινή Ευρώπη θα αντιμετώπιζε τον κίνδυνο της παρακμής.

Κοινωνία της πληροφορίας και οπτικοακουστικός τομέας

Η ταχεία και επιτυχής είσοδος της Ευρώπης στην κοινωνία όπου οι πληροφορίες θα είναι προσπελάσιμες από όλους θα εξασφαλίσει έναν νέο δυναμισμό, δημιουργικότητα και οικονομική ανάκαμψη.

Οι κυριότερες πρωτοβουλίες που προβλέπονται για το προσεχές έτος στον τομέα των τηλεπικοινωνιών αφορούν την εναρμόνιση των όρων πρόσβασης στη φωνητική τηλεφωνία μέσα σ' ένα ανταγωνιστικό περιβάλλον, τις υπηρεσίες προσωπικών επικοινωνιών μέσω δορυφόρου, τη χρηματοδότηση της γενικευμένης υπηρεσίας, καθώς και τις κανονιστικές πλευρές των νέων υπηρεσιών. Όσον αφορά την προσαρμογή του νομικού πλαισίου στις νέες υπηρεσίες, θα προταθούν κανόνες για την προστασία της πνευματικής ιδιοκτησίας και της ασφάλειας των δεδομένων. Η εφαρμογή των κανόνων ανταγωνισμού στον εξεταζόμενο τομέα θα εξασφαλίσει τη διατήρηση του δυναμισμού της αγοράς. Η Επιτροπή θα αναλύσει την επίδραση της κοινωνίας των πληροφοριών στις υπηρεσίες και το κατά πόσον αυτή μπορεί να συμβάλει στη δημιουργία θέσεων απασχόλησης, ενώ θα εντοπίσει τα υφιστάμενα εμπόδια (νομικά, κανονιστικά, εμπορικά κ.λπ.), με σκοπό την εξάλειψή τους.

Στον οπτικοακουστικό τομέα, πρόκειται να συνταχθεί ένα Πράσινο Βιβλίο για τις νέες υπηρεσίες, και ιδίως για τα μέσα που είναι σε θέση να συμβάλουν στην ανάπτυξή τους και στην προώθηση της πολιτιστικής και γλωσσικής ποικιλομορφίας. Οι συνέπειες της εξέλιξης αυτής επί της προστασίας των γενικών συμφερόντων θα εξετασθεί από αυτήν την οπτική γωνία.

Η Επιτροπή σκοπεύει να παρουσιάσει ένα Πράσινο Βιβλίο για τις κοινωνικές, υπό την ευρεία και τη στενή έννοια, πλευρές της κοινωνίας των πληροφοριών, με βάση την έκθεση της ομάδας ανεξαρτήτων εμπειρογνωμόνων που συστάθηκε κατά τις αρχές του έτους. Οι πρωταρχικής σημασίας πλευρές, που είναι η εκπαίδευση και η επαγγελματική κατάρτιση μέσα στην κοινωνία των πληροφοριών, θα αποτελέσουν το αντικείμενο χωριστού Πράσινου Βιβλίου.

Με βάση τα συμπεράσματα της διάσκεψης της Ομάδας των 7 που πραγματοποιήθηκε στις Βρυξέλλες, η Επιτροπή θα συνεχίσει τις προσπάθειές της για συνεργασία με τις τρίτες χώρες-εταίρους της, εκβιομηχανισμένες, αναπτυσσόμενες ή σε μεταβατικό στάδιο, και ιδίως εκείνες της Κεντρικής και Ανατολικής Ευρώπης και της Μεσογείου. Η Επιτροπή θα συμμετάσχει ενεργά στη διάσκεψη για τις σχέσεις κοινωνίας των πληροφοριών και αναπτυσσόμενων χωρών, που θα πραγματοποιηθεί στη Νότια Αφρική.

Τεχνολογική έρευνα και ανάπτυξη

Όσον αφορά την τεχνολογική έρευνα και ανάπτυξη (ΤΕΑ), θα δοθεί νέα ώθηση, στο πλαίσιο των ειδικών ομάδων για την έρευνα και τη βιομηχανία, για το συντονισμό των εθνικών και κοινοτικών πολιτικών στους επτά τομείς με αναγνωρισμένη προτεραιότητα: «το αυτοκίνητο του μέλλοντος», «τα εκπαιδευτικά λογισμικά πολυμέσων», «το αεροπλάνο νέας γενιάς», «το τρένο του μέλλοντος», «η εναλλακτικότητα των μεταφορικών μέσων», «τα μελλοντικά συστήματα θαλάσσιων μεταφορών», «τα εμβόλια κατά των ιογενών ασθενειών». Ακόμη, η Επιτροπή σκοπεύει να συνεχίσει την εξέταση του κανονιστικού πλαισίου στον τομέα της βιοτεχνολογίας. Αφού υπέβαλε κατά το 1995 μια πρόταση για τη χρησιμοποίηση του δημοσιονομικού συμπληρώματος δυνάμει του τέταρτου προγράμματος-πλαισίου ΤΕΑ, η Επιτροπή θα προτείνει το πέμπτο πρόγραμμα-πλαίσιο.

Βιοτεχνολογία

Η σύγχρονη βιοτεχνολογία προσφέρει σημαντικές προοπτικές καινοτομίας και ανάπτυξης για έναν αριθμό βιομηχανικών και αγροτικών δραστηριοτήτων, καθώς και για την εξυγίανση του περιβάλλοντος. Οι προσπάθειες για τη βελτίωση της ανταγωνιστικότητας στον τομέα αυτόν θα συνεχισθούν, με παράλληλη εξασφάλιση ενός υψηλού επιπέδου προστασίας της ανθρώπινης υγείας και του περιβάλλοντος, και τούτο ιδίως μέσω της τακτικής επανεξέτασης του κανονιστικού πλαισίου υπό το πρίσμα της επιστημονικής και τεχνικής προόδου, καθώς και μέσω της υποστήριξης της Ε& Α και της καινοτομίας (ιδίως των ΜΜΕ).

3.3. Υποδομές και μεταφορές

Διευρωπαϊκά δίκτυα

Η ανάπτυξη των διευρωπαϊκών δικτύων (ΔΕΔ) συμβάλλει στη βελτίωση των επιδόσεων της Ένωσης και στη συνοχή της. Ωστόσο, η ευθύνη της υλοποίησης των ΔΕΔ εναπόκειται κατά το ουσιαστικό μέρος στους εμπλεκόμενους φορείς και στα κράτη μέλη. Η Επιτροπή σκοπεύει να εξακολουθήσει να δρα ως καταλύτης.

Οι εργασίες της Επιτροπής κατά το 1996 θα εστιασθούν στην εκτέλεση έργων κοινού ενδιαφέροντος, με γνώμονα τους προσανατολισμούς στον τομέα των μεταφορών, της ενέργειας και των τηλεπικοινωνιών και σύμφωνα με τις διατάξεις του δημοσιονομικού κανονισμού των ΔΕΔ, ο οποίος ενεκρίθη το 1995. Για τα έργα αυτά διεξάγεται αυτή τη στιγμή μια αξιολόγηση των περιβαλλοντικών τους επιπτώσεων.

Οι προσπάθειες της Επιτροπής που αποσκοπούν στην διευκόλυνση της δημιουργίας εταιρικών σχέσεων μεταξύ δημόσιου και ιδιωτικού τομέα ως προς τη χρηματοδότηση, τη μελέτη και την εκτέλεση των έργων θα συνεχισθούν. Η Επιτροπή θα υποβάλει την ετήσια έκθεσή της ως προς την πορεία των ΔΕΔ στο Ευρωπαϊκό Συμβούλιο του Δεκεμβρίου 1996.

Μεταφορές

Η Επιτροπή θα συνεχίσει την εφαρμογή του προγράμματος δράσης για την κοινή πολιτική των μεταφορών (1995-2000). Θα υποβληθούν προτάσεις για τις αεροπορικές μεταφορές (φόροι αεροδρομίων, δικαιώματα των επιβατών, κατανομή των διαδρομών), τις θαλάσσιες (καθεστώς έκδοσης αδειών πορθμείων) και τις οδικές (οδικοί φόροι). Το Πράσινο Βιβλίο για τη μεταφορά επιβατών (τα «δίκτυα των πολιτών») και το Λευκό Βιβλίο για τον έλεγχο της εναέριας κυκλοφορίας, όπως και η στρατηγική στον τομέα των θαλάσσιων μεταφορών, θα κατευθύνουν συγκεκριμένες πρωτοβουλίες στους τομείς αυτούς, καθώς και σε θέματα ασφαλείας. Όσον αφορά την περιβαλλοντική πλευρά των μεταφορών, το Πράσινο Βιβλίο για την «εσωτερικοποίηση» των εξωτερικών εξόδων των μεταφορών, η οποία αναμένεται να εκδοθεί κατά τα τέλη του 1995, θα μπορούσε να οδηγήσει σε νέες πρωτοβουλίες. Ο κοινωνικός διάλογος θα συνεχισθεί με σκοπό τη βελτίωση των συνθηκών εργασίας. Σε διεθνές επίπεδο, οι δραστηριότητες θα εστιασθούν ιδιαιτέρως στις σχέσεις με τις υποψήφιες προς ένταξη χώρες.

3.4. Αποτελεσματικότερες κοινοτικές πολιτικές

Βιομηχανική ανταγωνιστικότητα και καινοτομία

Η Επιτροπή θα υποβάλει μια σειρά συγκεκριμένων μέτρων για τη βελτίωση της ανταγωνιστικότητας στους τομείς της υφαντουργίας, των υπηρεσιών προς τις επιχειρήσεις, της χημικής βιομηχανίας, της ανακύκλωσης, της άμυνας, των θαλάσσιων βιομηχανιών και των προγραμμάτων για πολυμέσα. Τα μέτρα αυτά θα περιλαμβάνουν, ιδίως, ενέργειες διεθνούς συνεργασίας. Εξάλλου, η Επιτροπή θα υποβάλει την πρώτη έκθεσή της για την αταγωνιστικότητα των κοινοτικών βιομηχανιών. Η έκθεση αυτή θα λαμβάνει υπόψη και τις εργασίες της συμβουλευτικής ομάδας ανταγωνιστικότητας (ομάδας Ciampi).

Μετά την έγκριση του Πράσινου Βιβλίου για την καινοτομία, θα καταρτισθεί ένα πρόγραμμα δράσης με συγκεκριμένα μέτρα.

Μικρές και μεσαίες επιχειρήσεις

Το πολυετές πρόγραμμα (1997 έως 2000) για τις μικρές και μεσαίες επιχειρήσεις (ΜΜΕ), το οποίο θα παρουσιασθεί το 1996, θα περιλαμβάνει μια ευρεία σειρά μέτρων υποστήριξης των ΜΜΕ, τα οποία θα αφορούν τη χρηματοδότηση, την πληροφόρηση, τη διασυνοριακή συνεργασία, τη βελτίωση της διαχείρισης και την προσαρμογή στις διαρθρωτικές αλλαγές.

Γεωργία και αλιεία

Όσον αφορά τις κοινές οργανώσεις αγοράς, οι ενέργειες της Επιτροπής θα περιλάβουν κυρίως προτάσεις για τη μεταρρύθμιση των κοινών οργανώσεων αγοράς του καπνού και του ελαιολάδου.

Όσον αφορά τις κτηνιατρικές και φυτοϋγειονομικές πλευρές, η Επιτροπή προτίθεται να αναλάβει ορισμένες πρωτοβουλίες για την απλοποίηση των νομοθετικών διατάξεων, έτσι ώστε να βελτιωθεί η διαφάνεια των ισχυόντων κανονισμών και να ληφθεί υπόψη η ολοκλήρωση της ενιαίας αγοράς.

Ως προς την ανάπτυξη της υπαίθρου, η Επιτροπή θα διοργανώσει μια ευρωπαϊκή διάσκεψη με σκοπό να αντλήσει τα ενδιάμεσα συμπεράσματα από την εφαρμογή των προγραμμάτων στον τομέα αυτόν και στη συνέχεια να χαράξει τους νέους προσανατολισμούς.

Η μεταρρύθμιση της κοινής πολιτικής για την αλιεία, η οποία άρχισε το 1991, θα συνεχισθεί κατά το 1996, ιδίως μέσω μιας προσέγγισης μεταξύ της διαρθρωτικής πολιτικής για τους αλιευτικούς στόλους και της πολιτικής για τα συστήματα συντήρησης, κατά την προετοιμασία των νέων πολυετών προγραμμάτων προγραμματισμού για την περίοδο 1997-1999. Το έτος αυτό θα χαρακτηρισθεί και από την ενίσχυση της συνεκτικότητας ορισμένων τεχνικών μέτρων για τις κοινοτικές αλιευτικές ζώνες και από τη μεγαλύτερη συνεκτίμηση των επιπτώσεων των αλιευτικών ζωνών στα θαλάσσια οικοσυστήματα.

Σε διεθνές επίπεδο, η Επιτροπή θα φροντίσει για την πλήρη διασφάλιση των προσφάτων εξελίξεων στο ναυτικό δίκαιο (διασκέψεις της Νέας Υόρκης και της Κρήτης για τη Μεσόγειο, δεοντολογικός κώδικας FAO για μια υπεύθυνη αλιεία) και θα αναλύσει σε βάθος, σε διμερή και πολυμερή βάση, το μέλλον των εξωτερικών σχέσεών της στον τομέα της αλιείας.

Ενέργεια

Η Επιτροπή θα συνεχίσει τις εργασίες της για το άνοιγμα του τομέα της ενέργειας στον ανταγωνισμό και θα προωθήσει το διάλογο καταναλωτών-παραγωγών. Προβλέπεται, η λήψη μέτρων εναρμόνισης για την εξασφάλιση της ομαλής λειτουργίας της εσωτερικής αγοράς ως προς τον ηλεκτρισμό και το φυσικό αέριο. Μετά την έκδοση του Λευκού Βιβλίου για την ενεργειακή πολιτική, θα υποβληθούν προτάσεις για την ορθολογική χρήση της ενέργειας (πρόγραμμα Altener για τις ανανεώσιμες πηγές ενέργειας) και για τις νέες ενεργειακές τεχνικές. Εξάλλου, θα καταβληθούν προσπάθειες για την εξασφάλιση της ασφάλειας του εφοδιασμού. Όσον αφορά δε την πυρηνική ενέργεια, η Επιτροπή προτίθεται να συνάψει κατά το 1996 συμφωνίες συνεργασίας με τα κράτη της Κοινοπολιτείας Ανεξαρτήτων Κρατών (ΚΑΚ), καθώς και να διαπραγματευθεί συμφωνίες με τον Καναδά και την Αργεντινή.

Ποιότητα του περιβάλλοντος

Η εξέταση του πέμπτου προγράμματος δράσης για το περιβάλλον και την αειφόρο ανάπτυξη θα δώσει την ευκαιρία για τον προσδιορισμό των ενεργειών προτεραιότητας με σκοπό την επίτευξη υψηλών επιπέδων προστασίας του περιβάλλοντος, πράγμα που τυγχάνει της ιδιαίτερης ευαισθησίας των πολιτών της Ένωσης.

Το 1996, η Επιτροπή προτίθεται να εστιάσει τις προσπάθειές της στην εφαρμογή των προτεραιοτήτων αυτών, συμπεριλαμβανόμενης της ορθής εφαρμογής της κοινοτικής νομοθεσίας και της προσφυγής και σε άλλα μέσα, όπως οικονομικά. Θα δοθεί έμφαση κυρίως στη συνεκτίμηση της περιβαλλοντικής διάστασης και από τις υπόλοιπες πολιτικές. Η Επιτροπή θα συνεχίσει να αναβαθμίζει το επίπεδο προστασίας του περιβάλλοντος σε ολόκληρη τη διευρυμένη Ένωση.

Θα αναληφθούν τομεακές ενέργειες, παραδείγματος χάρη στο ζήτημα της διαχείρισης των αποβλήτων και των υδάτων, της ποιότητας του περιβάλλοντος αέρα, της μείωσης του θορύβου και, τέλος, της εφαρμογής της οδηγίας για τον ολοκληρωμένο έλεγχο της ρύπανσης.

Οι ενέργειες στον τομέα της πυρηνικής ασφάλειας θα συνεχισθούν, και ιδίως για τη βελτίωση της κατάστασης στην Κεντρική και την Ανατολική Ευρώπη και στα κράτη της ΚΑΚ.

Όσον αφορά τις εξωτερικές σχέσεις, η Ένωση θα πρέπει να επιβεβαιώσει και να αναπτύξει τον κινητήριο ρόλο της στην προστασία του περιβάλλοντος μέσω της διεθνούς συνεργασίας. Θα ενεργήσει βάσει των δεσμεύσεων που ανελήφθησαν κατά τη Διάσκεψη Κορυφής του Ρίο. Έτσι, θα πρέπει να ληφθούν μέτρα με κείμενα αναφοράς τη σύμβαση σχετικά με τις κλιματικές μεταβολές, το πρωτόκολλο του Μόντρεαλ για τις ουσίες που εξασθενίζουν τη στοιβάδα του όζοντος και τη σύμβαση για τη βιοποικιλότητα. Εξάλλου, θα πραγματοποιηθεί και μια σε βάθος εξέταση της νομοθεσίας των χωρών της Κεντρικής και Ανατολικής Ευρώπης σε θέματα περιβάλλοντος.

Πολιτική καταναλωτών

Η Επιτροπή θα εξετάσει με ιδιαίτερη προσοχή τον τομέα των χρηματοοικονομικών υπηρεσιών κατά την εφαρμογή του προγράμματος προτεραιότητας για την πολιτική υπέρ των καταναλωτών. Η ενσωμάτωση της διάστασης «καταναλωτές» και στις υπόλοιπες πολιτικές της Κοινότητας θα συνεχισθεί ενεργά. Πιο συγκεκριμένα, η Επιτροπή θα λάβει υπόψη της τα συμφέροντα των καταναλωτών κατά τη διαδικασία απελευθέρωσης του τομέα των βασικών υπηρεσιών κοινής ωφέλειας.

4. ΠΡΟΕΤΟΙΜΑΣΙΑ ΤΗΣ ΔΙΕΥΡΥΜΕΝΗΣ ΕΝΩΣΗΣ Κατά τη διάσκεψη κορυφής του Έσεν, οι αρχηγοί κρατών και κυβερνήσεων χάραξαν μια προενταξιακή στρατηγική για τις χώρες της Κεντρικής και Ανατολικής Ευρώπης που έχουν συνάψει ευρωπαϊκή συμφωνία με την Ένωση. Στη συνέχεια, το Ευρωπαϊκό Συμβούλιο των Καννών αφενός επανέλαβε κατά σαφέστατο τρόπο τη δέσμευση της Ένωσης για ένταξη των χωρών της Κεντρικής και Ανατολικής Ευρώπης και αφετέρου επιβεβαίωσε το ότι οι σχετικές διαπραγματεύσεις θα αρχίσουν για τη Μάλτα και την Κύπρο έξι μήνες μετά την ολοκλήρωση της διακυβερνητικής διάσκεψης του 1996, και με γνώμονα τα αποτελέσματα αυτής.

Η διακυβερνητική διάσκεψη θα πρέπει να εξασφαλίσει τη δυνατότητα, από θεσμική άποψη, της Ένωσης να φέρει σε πέρας τις μελλοντικές διευρύνσεις. Σε όλους τους τομείς δραστηριότητας, η Ένωση θα πρέπει να είναι έτοιμη. Οι σχετικές εργασίες της Επιτροπής θα προσανατολισθούν με βάση την έκθεσή της για τις συνέπειες της διεύρυνσης προς τις χώρες της Κεντρικής και Ανατολικής Ευρώπης στο πλαίσιο των σημερινών πολιτικών της Ένωσης και της εξέλιξής τους, έκθεση η οποία θα υποβληθεί στο Ευρωπαϊκό Συμβούλιο της Μαδρίτης, καθώς και με βάση τα συμπεράσματα αυτού.

Οι ενέργειες της Επιτροπής που αφορούν τις χώρες της Κεντρικής και Ανατολικής Ευρώπης εγγράφονται στο πλαίσιο της προενταξιακής στρατηγικής της και θα στραφούν, μεταξύ άλλων, γύρω από την παρακολούθηση της εφαρμογής του Λευκού Βιβλίου για την προετοιμασία των συνδεδεμένων χωρών με σκοπό την ενσωμάτωσή τους στην εσωτερική αγορά της Ένωσης.

Οι ενέργειες της Επιτροπής θα αποσκοπούν στο συντονισμό της τεχνικής βοήθειας και στην παρακολούθηση και διευκόλυνση της εφαρμογής των συστάσεων του Λευκού Βιβλίου.

Εναπόκειται στα συνδεδεμένα κράτη να καταρτίσουν και να εφαρμόσουν τα δικά τους προγράμματα προετοιμασίας σε συνάρτηση με τις προτεραιότητες που θα καθορίσουν αυτά τα ίδια.

5. ΕΝΙΣΧΥΣΗ ΤΗΣ ΠΑΡΟΥΣΙΑΣ ΤΗΣ ΕΥΡΩΠΗΣ ΣΤΟΝ ΚΟΣΜΟ Τη στιγμή που οι χώρες του κόσμου ελκύονται ολοένα και περισσότερο από την ιδέα της περιφερειοποίησης, όπως μαρτυρεί η δημιουργία των ενώσεων NAFTA, MERCOSUR και της Δυτικοαφρικανικής Οικονομικής και Νομισματικής Ένωσης, καθώς και αύξηση της ισχύος των ενώσεων ASEAN και APEC, η Επιτροπή οφείλει, στο πλαίσιο των αρμοδιοτήτων της, να προωθήσει όσο γίνεται περισσότερο το πρότυπο της «ανοικτής περιφερειοποίησης», το οποίο έχει εγκρίνει η Ευρωπαϊκή Ένωση. Η Επιτροπή θα παραμείνει ενεργή σε πολυμερές επίπεδο, συμμετέχοντας ιδίως στις διασκέψεις που προτείνονται από τον ΟΗΕ (UNCTAD IX και HABITAT II) στο πλαίσιο των δικών του αρμοδιοτήτων. Θα προσπαθήσει δε, γενικότερα, να προτείνει έναν γενικής ισχύος ορισμό των εξωτερικών συμφερόντων της Ένωσης και της πολιτικής που πρέπει να εφαρμοσθεί για την καλύτερη εξυπηρέτησή τους, σκιαγραφώντας ένα σύνολο συνεκτικών στόχων προς επιδίωξη και καθορίζοντας προτεραιότητες.

Εξάλλου, θα χρησιμοποιήσει τα μέσα που διαθέτει, μέσω του πρώτου και του δεύτερου «πυλώνα» της συνθήκης, για την προάσπιση των εξωτερικών συμφερόντων της Ένωσης κατά τον πλέον συνεπή τρόπο.

5.1. Σχέσεις με τις τρίτες χώρες

Η Επιτροπή θα προσπαθήσει ώστε οι εξωτερικές σχέσεις της Ένωσης να αναπτυχθούν περαιτέρω, προς όφελος της ειρήνης και με μέλημα την τήρηση των αρχών της δημοκρατίας και των ανθρώπινων δικαιωμάτων.

Στην Κεντρική και Ανατολική Ευρώπη, η Επιτροπή θα συνεχίσει την ανάπτυξη του προγράμματος Phare, με σκοπό την υποστήριξη των αναγκαίων πολιτικών και οικονομικών μεταρρυθμίσεων, καθώς και των επενδύσεων των οποίων οι χώρες αυτές έχουν μεγάλη ανάγκη, ιδίως στον τομέα των έργων υποδομής.

Θα υποστηρίξει δε και τις πρωτοβουλίες για την εμβάθυνση της οικονομικής και πολιτικής ολοκλήρωσης στην περιοχή της Βαλτικής Θάλασσας.

Ακόμη, αυτή τη στιγμή βρίσκονται υπό διαπραγμάτευση ή προετοιμασία συμφωνίες εμπορίου και συνεργασίας με την Κροατία και την Πρώην Γιουγκοσλαβική Δημοκρατία της Μακεδονίας, καθώς και μια ενδιάμεση (ευρωπαϊκή) συμφωνία με τη Σλοβενία.

Όσον αφορά τη Ρωσία και τα άλλα κράτη της Κοινοπολιτείας Ανεξαρτήτων Κρατών (ΚΑΚ), που προέκυψαν από την πρώην ΕΣΣΔ, επιδιώκεται η επίτευξη, με ορισμένες από αυτές, συμφωνιών συνεργασίας ή εταιρικής σχέσης, πράγμα που προϋποθέτει για τις χώρες αυτές τήρηση των δημοκρατικών αρχών και των ανθρώπινων δικαιωμάτων. Οι σχέσεις με τις χώρες αυτές, οι οποίες συμπεριλαμβάνουν πολιτικό διάλογο, εμπορικές σχέσεις και δημιουργία μέσων συνεργασίας, υποστηρίζονται από το πρόγραμμα Tacis.

Παράλληλα, η Επιτροπή παρέχει ήδη επισιτιστική βοήθεια σε ορισμένες χώρες, όπως στην περιοχή του Καυκάσου.

Η Επιτροπή αποσκοπεί στη δημιουργία μιας ευρω-μεσογειακής ζώνης ευημερίας και σταθερότητας. Και εδώ πρόκειται για ενσωμάτωση οικονομικών και πολιτικών στοιχείων. Θα πρέπει να ολοκληρωθεί μια σειρά διαπραγματεύσεων, έτσι ώστε να επιτευχθεί η σύναψη συμφωνιών σύνδεσης με τις χώρες της ζώνης αυτής.

Η Επιτροπή θα θέσει σε εφαρμογή το σχέδιο δράσης που θα καταρτισθεί μετά τη διάσκεψη της Βαρκελώνης. Η ανάπτυξη της οικονομικής συνεργασίας με το Οικονομικό Συμβούλιο του Κόλπου θα συνεχισθεί επίσης.

Η προσοχή με την οποία η Ένωση αντιμετωπίζει τις σχέσεις της με τους εγγύτερους γείτονές της δεν πρέπει να αποκρύβει τη σπουδαιότητα των υπερατλαντικών σχέσεων. Οι εργασίες που άρχισαν το 1995 θα συνεχισθούν, με γνώμονα το σχέδιο δράσης που θα εγκρίνει το Ευρωπαϊκό Συμβούλιο της Μαδρίτης.

Η Επιτροπή εκφράζει την ικανοποίησή της για τη συμφωνία μεταξύ Ένωσης και MERCOSUR. Οι ενέργειες που πρέπει να αναληφθούν στη Λατινική Αμερική θα καθορισθούν με βάση την ανακοίνωση για «μια νέα εταιρική σχέση μεταξύ Ευρωπαϊκής Ένωσης και Λατινικής Αμερικής». Θα συνεχισθούν οι διαπραγματεύσεις με το Μεξικό και τη Χιλή, με σκοπό την επίτευξη μιας φιλόδοξης συμφωνίας με τις χώρες αυτές, ιδίως στον εμπορικό τομέα. Ομοίως, η Επιτροπή θα υποβάλει προτάσεις με σκοπό την αναπροσαρμογή των δεδομένων του οικονομικού και πολιτικού διαλόγου που διατηρεί η Ένωση με τις χώρες της Κεντρικής Αμερικής, αποδίδοντας ιδιαίτερη σημασία στην αναζήτηση μορφών συνεργασίας καλύτερα προσαρμοσμένων στην πραγματικότητα της περιοχής αυτής.

Όσον αφορά τις σχέσεις με την Ασία, στην ευρω-ασιατική διάσκεψη του Μαρτίου 1996 θα συναντηθούν οι αρχηγοί κρατών και κυβερνήσεων της Ένωσης και των χωρών της ASEAN, καθώς και της Κίνας, της Δημοκρατίας της Κορέας και της Ιαπωνίας. Η Επιτροπή θα παρουσιάσει συγκεκριμένα μέτρα με βάση τα συμπεράσματα της διάσκεψης αυτής. Η εφαρμογή των νέων προσανατολισμών απέναντι στην Κίνα και την Ιαπωνία, καθώς και της συμφωνίας-πλαισίου με την Κορέα, θα συμβάλει σημαντικά στην ενίσχυση της ευρωπαϊκής παρουσίας στην περιοχή αυτή.

Όσον αφορά τις χώρες ΑΚΕ, μετά την υπογραφή της πράξης αναθεώρησης της Σύμβασης Λομέ IV, θα καταρτισθούν ενδεικτικά προγράμματα, εθνικά και περιφερειακά, για την ενεργοποίηση του όγδοου ΕΤΑ. Η Επιτροπή θα επωφεληθεί αυτής της ευκαιρίας για να βελτιώσει την αποτελεσματικότητα και την ποιότητα της συνεργασίας για την ανάπτυξη.

Η Επιτροπή θα φροντίσει και για την ολοκλήρωση των διαπραγματεύσεων με τη Νότια Αφρική, καθώς και για την εφαρμογή του προγράμματος αποκατάστασης.

Τέλος, η Επιτροπή θα προσφέρει την ενεργή υποστήριξή της για την περιφερειακή συνεργασία και ολοκλήρωση μέσω του προγραμματισμού της βοήθειας για την ανάπτυξη. Η αναπτυξιακή πολιτική θα ενισχυθεί με την ενσωμάτωση και ενός σκέλους για την «πρόληψη των κρίσεων και των συγκρούσεων στην Αφρική». Θα αρχίσει δε και ένας στρατηγικός προβληματισμός γύρω από τις μελλοντικές σχέσεις της Ένωσης με τα κράτη ΑΚΕ.

5.2. Εμπορική πολιτική

Εμπρός στην ταχεία εξέλιξη της δομής του παγκόσμιου εμπορίου, η Επιτροπή προσπαθεί να δημιουργήσει ένα στέρεο δίκτυο σχέσεων μεταξύ της Κοινότητας και των άλλων περιοχών του κόσμου, με στρατηγικό στόχο τη διεύρυνση της πρόσβασης των Ευρωπαίων εξαγωγέων στις παγκόσμιες αγορές μέσω διμερών, πολυμερών ή περιφερειακών εμπορικών σχέσεων.

Στον τομέα των πολυμερών σχέσεων, θα πρέπει βεβαίως να συνεχισθεί η εφαρμογή των συμφωνιών του Γύρου της Ουρουγουάης. Το πολυμερές σύστημα θα πρέπει, επίσης, να ενισχυθεί, για να συνεχισθεί το άνοιγμα των αγορών των αγαθών και των υπηρεσιών, ιδίως όσον αφορά τις τηλεπικοινωνίες και τις θαλάσσιες μεταφορές. Θα πρέπει ακόμη να διευρυνθεί και το πρόγραμμα εργασίας της Παγκόσμιας Οργάνωσης Εμπορίου προς νέες πλευρές, όπως είναι οι επενδύσεις, η πολιτική ανταγωνισμού, οι κανόνες εργασίας και το περιβάλλον.

Παράλληλα με την ενίσχυση των πολυμερών σχέσεων, η Επιτροπή θα συνεχίσει και τις ενέργειές της στο πλαίσιο πιο εξειδικευμένων χώρων συνάντησης. Έτσι, προβλέπει τη συμπλήρωση των διαπραγματεύσεων στο πλαίσιο του ΟΟΣΑ, με στόχο τη σύναψη μιας συμφωνίας για τις άμεσες επενδύσεις, καθώς και διμερών συμφωνιών για την αμοιβαία αναγνώριση με τις Ηνωμένες Πολιτείες της Αμερικής, τον Καναδά, την Αυστραλία και τη Νέα Ζηλανδία.

5.3. Κοινή Εξωτερική Πολιτική και Πολιτική Ασφάλειας (ΚΕΠΠΑ)

Η ισχυρή παρουσία της Ευρώπης μέσα στον κόσμο δεν μπορεί να λάβει σάρκα και οστά χωρίς την ύπαρξη μιας κοινής εξωτερικής πολιτικής και πολιτικής ασφάλειας. Για τον λόγο αυτόν, η Επιτροπή προτίθεται να ενθαρρύνει τις ενέργειες που προβλέπονται στο πλαίσιο της ΚΕΠΠΑ, και ιδίως στους ακόλουθους τομείς: προενταξιακή στρατηγική, σχέσεις με τους εταίρους της Μεσογείου (συμπεριλαμβανόμενης της παρακολούθησης των αποτελεσμάτων της διάσκεψης της Βαρκελώνης) και ειρηνευτική διαδικασία στη Μέση Ανατολή (συμπεριλαμβανόμενης της διενέργειας εκλογών), σχέσεις με τη Ρωσία και την Ουκρανία, υπερατλαντική εταιρική σχέση και ενέργειες για την ειρήνη και τον αφοπλισμό.

5.4. Ανθρωπιστική βοήθεια

Η Επιτροπή θα ανταποκριθεί κατά τρόπο ταχύ και αποτελεσματικό στις ανάγκες των θυμάτων και των πληθυσμών από τις κρίσεις στον κόσμο, σε στενή συνεργασία με τα κράτη μέλη και τους άλλους δωρητές. Ιδιαίτερη προσοχή θα δοθεί στις ενέργειες πρόληψης.

6. ΠΡΟΟΔΟΣ ΣΤΟΝ ΤΟΜΕΑ ΤΗΣ ΔΙΚΑΙΟΣΥΝΗΣ ΚΑΙ ΤΩΝ ΕΣΩΤΕΡΙΚΩΝ ΥΠΟΘΕΣΕΩΝ Στον τομέα της πολιτικής για τη μετανάστευση και την παροχή ασύλου, η Επιτροπή θα προτείνει μια κοινή δράση για την προσωρινή προστασία των μετατοπιζόμενων πληθυσμών, μια σύμβαση για την αποδοχή των υπηκόων τρίτων χωρών και μια άλλη σύμβαση για τη σύγκλιση των εθνικών διαδικασιών παροχής ασύλου.

Ακόμη, θα παρουσιάσει και ένα σχέδιο δράσης για την καταπολέμηση των ναρκωτικών και την πρόληψη της βίας των πόλεων.

Επίσης, θα συναγάγει τα αναγκαία συμπεράσματα από την εμπλοκή του σχεδίου σύμβασης για τους ελέγχους κατά τη διέλευση των εξωτερικών συνόρων.

Τέλος, η Επιτροπή θα φροντίσει για την ευόδωση των εργασιών απλοποίησης των μεθόδων εργασίας του τίτλου VI της συνθήκης για την Ευρωπαϊκή Ένωση. Ακόμη, η ομαλή ενσωμάτωση πλευρών του τίτλου VI στις σχέσεις της Ένωσης με ολοένα και πολυαριθμότερους εταίρους θα εξακολουθήσει να αποτελεί διαρκές μέλημα της Επιτροπής. Ως προς αυτό, θα δοθεί προτεραιότητα στη συνεργασία στο πλαίσιο της προενταξιακής στρατηγικής. Οι σχέσεις με τις Ηνωμένες Πολιτείες της Αμερικής, αφενός, και με τις χώρες της Μεσογείου, αφετέρου, θα εξετασθούν επίσης με αυτό το πνεύμα.

7. ΑΠΟΤΕΛΕΣΜΑΤΙΚΗ ΔΙΑΧΕΙΡΙΣΗ ΤΩΝ ΚΟΙΝΟΤΙΚΩΝ ΥΠΟΘΕΣΕΩΝ 7.1. Διαφάνεια, πληροφόρηση και επικουρικότητα

Οι προσπάθειες για την ενίσχυση της διαφάνειας των δραστηριοτήτων της Επιτροπής θα συνεχισθούν, ιδίως μέσω επαφών με τις ομάδες ειδικών συμφερόντων και διαβουλεύσεων με τους ενδιαφερόμενους βάσει Πράσινων Βιβλίων. Η Επιτροπή θα συντάξει έναν απολογισμό και, εφόσον απαιτείται, θα προτείνει την αναθεώρηση του δεοντολογικού κώδικα της Επιτροπής και του Συμβουλίου, ο οποίος εξεδόθη τον Φεβρουάριο του 1994 και αφορά την πρόσβαση του κοινού στα διάφορα έγγραφα.

Κατά τα δύο προσεχή έτη θα αναληφθούν δύο ευρείες ενέργειες πληροφόρησης, εντασσόμενες στο πλαίσιο μιας συνολικής στρατηγικής. Οι ενέργειες αυτές θα αναφέρονται στα δικαιώματα που παρέχει στους πολίτες η ενιαία αγορά, στην οικονομική και νομισματική ένωση και στο ενιαίο νόμισμα, καθώς και στα ζητούμενα της ευρωπαϊκής οικοδόμησης, με το χρονικό ορίζοντα της νέας χιλιετίας.

Η Επιτροπή θα συνεχίσει να επαγρυπνεί για την τήρηση των αρχών της επικουρικότητας και της αναλογικότητας κατά την εφαρμογή των δράσεών της. Εξάλλου, θα εξετάσει και τα κανονιστικού χαρακτήρα εμπόδια, σε εθνικό και κοινοτικό επίπεδο, με σκοπό τη βελτίωση του γενικού περιβάλλοντος μέσα στο οποίο δραστηριοποιούνται οι οικονομικοί φορείς. Η συνεκτίμηση, κατά τις προσπάθειες αυτές, και της κατάστασης των μικρομεσαίων επιχειρήσεων θα αποτελέσει μείζον μέλημα της Επιτροπής.

Οι πρωτοβουλίες της Επιτροπής για το συγκερασμό και την κωδικοποίηση της κοινοτικής νομοθεσίας θα συμπληρώσουν τις εν λόγω προσπάθειες.

7.2. Καλύτερη διαχείριση για την Ένωση

Η Επιτροπή θα συνεχίσει τις προσπάθειές της για τη διοικητική απλούστευση. Κατά το 1996 θα υλοποιηθούν μέτρα της Επιτροπής με σκοπό τη βελτίωση της δημοσιονομικής διαχείρισης, στο πλαίσιο του προγράμματος SEM 2000, καθώς και των διοικητικών πρακτικών. Στο δημοσιονομικό τομέα, τα μέτρα αυτά περιλαμβάνουν την αναθεώρηση των υφιστάμενων διαχειριστικών διαδικασιών, κανόνων και πρακτικών, με στόχο τη μεγαλύτερη αποτελεσματικότητα και τη συστηματικότερη και ακριβέστερη αξιολόγηση των διαφόρων πράξεων.

Η καταπολέμηση της απάτης θα φθάσει κατά το 1996 το στάδιο της πλήρους αποτελεσματικότητας. Η ενίσχυση της νομικής προστασίας των οικονομικών συμφερόντων της Κοινότητας θα συνεχισθεί, ενώ θα θεσπισθούν και νέες διοικητικές κυρώσεις. Η εταιρική σχέση με τα κράτη μέλη θα ενισχυθεί επίσης.

Η νομοθεσία και τα προγράμματα της Κοινότητας θα αναθεωρηθούν, με στόχο την αύξηση της αποτελεσματικότητας, τη μείωση των κινδύνων απάτης και τη μεγαλύτερη διαχειριστική ευελιξία.

ΠΑΡΑΡΤΗΜΑΤΑ

ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 1996

Ανακεφαλαιωτικός πίνακας των προτεινόμενων μέτρων >ΘΕΣΗ ΠΗΝΑΚΑ>

Λεπτομερής κατάλογος των προτεινόμενων μέτρων 1. ΔΡΑΣΗ ΓΙΑ ΤΗΝ ΑΠΑΣΧΟΛΗΣΗ ΚΑΙ ΤΗΝ ΑΛΛΗΛΕΓΓΥΗ

1.1. Στρατηγική για την απασχόληση

Νέες πρωτοβουλίες: Έναρξη των συζητήσεων

- Λευκό Βιβλίο «Διδασκαλία και μάθηση»

- Λευκό βιβλίο «Χρόνος εργασίας και αποκλειόμενοι τομείς»

- Πράσινο Βιβλίο «Παράνομη εργασία»

Νέες πρωτοβουλίες: Σχέδια δράσης και άλλες πρωτοβουλίες

- Εργασία μερικής απασχόλησης, εργασία ορισμένου χρόνου και έκτακτη εργασία: συνέχεια στην πρώτη φάση διαβουλεύσεων των κοινωνικών εταίρων

Συνέχιση των αναληφθεισών ενεργειών

- Έκθεση του Οκτωβρίου για την απασχόληση

- Εργασίες της ομάδας υψηλού επιπέδου «Ελεύθερη κυκλοφορία των εργαζομένων»

- Έκθεση για την εφαρμογή του στόχου αριθ. 4 του ΕΚΤ

- Έκθεση για τη θέση της Επιτροπής όσον αφορά τις ίσες αποδοχές

- Ατομικές απολύσεις - Διαβουλεύσεις με τους κοινωνικούς εταίρους

- Έκθεση «Απασχόληση στην Ευρώπη»

1.2. Κοινωνική πολιτική

Νέες πρωτοβουλίες: Έναρξη των συζητήσεων

- Εφαρμογή των κοινοτικών οδηγιών με συλλογικές συμβάσεις

- Διεθνείς οργανισμοί: Ο ρόλος της Ένωσης και οι διαδικασίες συνεργασίας στον κοινωνικό τομέα (πλαίσιο)

Νέες πρωτοβουλίες: Σχέδια δράσης και άλλες πρωτοβουλίες

- Ανάπτυξη της πρωτοβουλίας-πλαίσιο για την κοινωνική προστασία

- Έκθεση της «επιτροπής σοφών» για τον Κοινωνικό Χάρτη

- Απασχόληση των μειονεκτούντων ατόμων

- Ίσες ευκαιρίες για τα μειονεκτούντα άτομα

- Συμβιβασμός της εργασίας και της οικογενειακής ζωής: Συνέχεια στις προτάσεις που έχουν υποβληθεί βάσει του κοινωνικού πρωτοκόλλου

- Βάρος της απόδειξης: Συνέχεια στις προτάσεις που έχουν υποβληθεί βάσει του κοινωνικού πρωτοκόλλου

Κοινωνικός διάλογος

- Ενημέρωση και διαβούλευση με τους εργαζόμενους σε εθνικές επιχειρήσεις - Διαβουλεύσεις με τους κοινωνικούς εταίρους

- Προστασία της ιδιωτικής ζωής των εργαζομένων - Διαβουλεύσεις με τους κοινωνικούς εταίρους

Μέτρα για την υγεία

- Πρόγραμμα δράσης για τις ασθένειες που σχετίζονται με τη ρύπανση

- Ανακοίνωση για τις σπάνιες ασθένειες

- Ανακοίνωση για τα ατυχήματα και τους τραυματισμούς

Συνέχιση των αναληφθεισών ενεργειών

- Κοινωνική ασφάλιση των διακινουμένων εργαζομένων: Νέα περιορισμένα πλεονεκτήματα για τους υπηκόους τρίτων χωρών [τροποποίηση του κανονισμού (ΕΟΚ) αριθ. 1408/71]

- Συνέχεια στο πρόγραμμα Helios II

Υγεία και ασφάλεια στον χώρο εργασίας

- Έκθεση της Επιτροπής για την ανάγκη να ληφθούν ειδικά μέτρα για τις περιοχές υψηλού κινδύνου στον τομέα της υγείας και της ασφάλειας στον χώρο εργασίας

- Αξιολόγηση των κινδύνων για ορισμένα θέματα που συνδέονται με την υγεία και την ασφάλεια ορισμένων προσώπων, μεταξύ των οποίων προβλήματα σχετικά με τις έγκυες εργαζόμενες, τη βία και το άγχος στο χώρο εργασίας, καθώς και με τη διάθεση των απορριμμάτων (ανάλυση)

Κοινωνικός διάλογος

- Ευρωπαϊκό βήμα για την κοινωνική πολιτική: Πιθανότητα επέκτασης του Κοινωνικού Χάρτη

Μέτρα για την υγεία

- Ενσωμάτωση των απαιτήσεων που αφορούν την προστασία της υγείας στις κοινοτικές πολιτικές - Έκθεση

Ισότητα ευκαιριών

- Συμπλήρωση του κοινωνικού πλαισίου για την ίση μεταχείριση στα συστήματα κοινωνικής ασφάλισης

- Η ισότητα ευκαιριών και ο ρόλος των διαρθρωτικών ταμείων - Ανακοίνωση

- Ενσωμάτωση της αρχής της ισότητας ευκαιριών στις κοινοτικές πολιτικές - Ανακοίνωση

- Αξιοπρέπεια γυναικών και ανδρών στην εργασία (σεξουαλική παρενόχληση) - Διαβουλεύσεις με τους κοινωνικούς εταίρους

- Ισορροπία μεταξύ ανδρών και γυναικών κατά τη διαδικασία λήψεως αποφάσεων

1.3. Η πολιτική συνοχής και οι περιφέρειες

Νέες πρωτοβουλίες: Έναρξη των συζητήσεων

- Θέματα αστικού χώρου: Η θέση των πόλεων στην χωροταξική πολιτική

- Ανακοίνωση της Επιτροπής για τη θέσπιση προγραμμάτων περιφερειακής ανάπτυξης των νέων κρατών μελών

- Περιφερειακή πολιτική και κοινωνία της πληροφορίας

- Συνοχή και μεταφορές

- Η συνοχή και η απασχόληση

Νέες πρωτοβουλίες: Σχέδια δράσης και άλλες πρωτοβουλίες

- Οικονομική και κοινωνική συνοχή: Έκθεση επί της προόδου και των προοπτικών

Συνέχιση των αναληφθεισών ενεργειών

- Αλληλεπίδραση μεταξύ της πολιτικής της συνοχής και ορισμένων τομεακών πολιτικών όπως οι μεταφορές, η έρευνα και η ανάπτυξη - Ανακοίνωση

- Βιομηχανικές περιοχές σε παρακμή: επανεξέταση της επιλεξιμότητας για τον στόχο αριθ. 2, ενδεικτική κατανομή των πιστώσεων αναλήψεως υποχρεώσεων και προσδιορισμός των προγραμμάτων οικονομικής ανάπτυξης για την περίοδο 1997-1999

- Ταμείο Συνοχής: Εξέταση των επιπτώσεων της εφαρμογής των συστάσεων του Συμβουλίου σχετικά με τα δημόσια ελλείμματα - Ανακοίνωση

1.4. Εκπαίδευση και κατάρτιση

Νέες πρωτοβουλίες: Σχέδια δράσης και άλλες πρωτοβουλίες

- Λευκό Βιβλίο «Διδασκαλία και μάθηση»:

- διευρωπαϊκό σχέδιο πιστοποίησης των προσόντων

- πρόγραμμα ανάπτυξης της μάθησης στην Ευρώπη

- τα σχολεία «της δεύτερης ευκαιρίας»

- τα νέα επαγγέλματα του τριτογενή τομέα

Συνέχιση των αναληφθεισών ενεργειών

- Δημιουργία ευρωπαϊκής πολιτικής θητείας

- Πράσινο Βιβλίο «Κατάργηση των εμποδίων στην κινητικότητα των ερευνητών, του διδακτικού προσωπικού και των σπουδαστών»

- Επαγγελματική εκπαίδευση και προσαρμογή στις βιομηχανικές μεταλλαγές: Απολογισμός των ενεργειών που τυγχάνουν στήριξης από την Επιτροπή, και προοπτικές

- Ανακοίνωση για τη συμβολή του CEDEFOP στην εφαρμογή πολιτικής επαγγελματικής εκπαίδευσης

- Έκθεση της Task Force για το εκπαιδευτικό λογισμικό πολυμέσων - Ανακοίνωση

2. ΠΟΡΕΙΑ ΠΡΟΣ ΤΗΝ ΟΙΚΟΝΟΜΙΚΗ ΚΑΙ ΝΟΜΙΣΜΑΤΙΚΗ ΕΝΩΣΗ

2.1. Πολυμερής παρακολούθηση και σύγκλιση

Συνέχιση των αναληφθεισών ενεργειών

- Βασικές κατευθύνσεις των οικονομικών πολιτικών των κρατών μελών και της Κοινότητας

- Υπερβολικά ελλείμματα

- Μετάβαση στην τρίτη φάση της ΟΝΕ: Έκθεση προόδου των κρατών μελών ως προς την εκπλήρωση των υποχρεώσεών τους για την υλοποίηση της Οικονομικής και Νομισματικής Ένωσης (ΟΝΕ)

- Μηχανισμός μεσοπρόθεσμης χρηματοδοτικής στήριξης των ισοζυγίων πληρωμών των κρατών μελών: Έκθεση αξιολόγησης και ενδεχόμενη πρόταση

- Ευρωπαϊκό Σύστημα Λογαριασμών (ΕΣΟΛ): Κατανομή των υπηρεσιών χρηματοπιστωτικής διαμεσολάβησης εμμέσως μετρουμένων

- Δείκτες τιμών κατανάλωσης: Εναρμόνιση

2.2. Προτετοιμασία του ενιαίου νομίσματος

Νέες πρωτοβουλίες: Νομοθετικές προτάσεις

- Ρυθμιστικές πλευρές για την εισαγωγή του ενιαίου νομίσματος

Νέες πρωτοβουλίες: Σχέδια δράσης και άλλες πρωτοβουλίες

- Στρατηγική ανακοίνωσης για την εισαγωγή του ενιαίου νομίσματος (στρογγυλή τράπεζα)

Συνέχιση των αναληφθεισών ενεργειών

- Διατάξεις για τη σύσταση Ευρωπαϊκού Συστήματος Κεντρικών Τραπεζών (ΕΣΚΤ) και της Ευρωπαϊκής Κεντρικής Τράπεζας

- Προετοιμασία της τρίτης φάσης της Οικονομικής και Νομισματικής Ένωσης (ΟΝΕ): διατάξεις για τη σύσταση της οικονομικής και χρηματοοικονομικής επιτροπής και της Ευρωπαϊκής Κεντρικής Τράπεζας (ΕΚΤ)

3. ΑΞΙΟΠΟΙΗΣΗ ΤΟΥ ΔΥΝΑΜΙΚΟΥ ΤΗΣ ΕΝΩΣΗΣ

3.1. Ολοκλήρωση και ενίσχυση της εσωτερικής αγοράς

Νέες πρωτοβουλίες: Νομοθετικές προτάσεις

- Προστασία της πολυφωνίας στα μέσα μαζικής ενημέρωσης

- Πρότυπα χρησιμότητας: Προσέγγιση των νομοθεσιών στα κράτη μέλη

Νέες πρωτοβουλίες: Σχέδια δράσης και άλλες πρωτοβουλίες

- Έκθεση για την επίπτωση και την αποτελεσματικότητα της σχετικής με την εσωτερική αγορά νομοθεσίας

Συνέχιση των αναληφθεισών ενεργειών

- Δημοσιοποίηση των παράγωγων προϊόντων: Ετήσιοι λογαριασμοί τραπεζών και άλλων χρηματοπιστωτικών ιδρυμάτων (τροποποίηση της οδηγίας 86/635/ΕΟΚ)

- Συνέχεια του Πράσινου Βιβλίου για τα δικαιώματα δημιουργού και τα συγγενή δικαιώματα στην κοινωνία της πληροφορίας

- Οριστικό καθεστώς ΦΠΑ: Απλοποίηση και προσαρμογή στις ανάγκες της εσωτερικής αγοράς (πρόταση οδηγίας)

- Δασμοί: Αναθεώρηση των διατάξεων που αφορούν τα δικαιώματα του πολίτη και απλοποίηση των διατυπώσεων (άρθρα 7 έως 10 της οδηγίας 92/12/ΕΟΚ)

- Δασμοί: Ανάλυση της επίπτωσης της εφαρμογής των ελαχίστων συντελεστών στη λειτουργία της εσωτερικής αγοράς

- Τελωνειακές παρατυπίες: Ορισμός και καθιέρωση κυρώσεων, καθώς και κοινοτικών διοικητικών μέτρων

- Διεθνής τελωνειακή διαμετακόμιση: Διαπραγμάτευση σύμβασης που αφορά καθεστώς για τα εμπορεύματα τα οποία μεταφέρονται σιδηροδρομικώς

- Τελωνειακός έλεγχος: Κατάργηση των ελέγχων και των διατυπώσεων όσον αφορά τις χειραποσκευές και τις παραδιδόμενεες αποσκευές κατά τις ενδοκοινοτικές πτήσεις και τους ενδοκοινοτικούς πλόες [κανονισμός (ΕΟΚ) αριθ. 3925/91]

- Αναγνώριση διπλωμάτων: Επέκταση του γενικού συστήματος σε επαγγέλματα καλυπτόμενα από τις λεγόμενες μεταβατικές οδηγίες

- Προστασία φυσικών προσώπων από την επεξεργασία προσωπικών δεδομένων και από την ελεύθερη κυκλοφορία αυτών των δεδομένων: Μέτρα αναγκαία ειδικότερα για την ανάπτυξη της κοινωνίας της πληροφορίας

- Ανασύνταξη της νομοθεσίας για τα φάρμακα για χρήση από ανθρώπους και τα κτηνιατρικά φάρμακα

- Ανασύνταξη της εναρμόνισης της νομοθεσίας για τους γεωργικούς ελκυστήρες

- Βιολογική παραγωγή: Επέκταση του κανονισμού (ΕΟΚ) αριθ. 2092/91 στην ζωική παραγωγή

- Αναμόρφωση της οδηγίας 88/379/ΕΟΚ για την κατάταξη, τη συσκευασία και την επισήμανση επικινδύνων παρασκευασμάτων

- Έκθεση για τις ρυθμιζόμενες αγορές (υπηρεσίες επενδύσεων)

- Επάρκεια ιδίων κεφαλαίων: Προσαρμογές στις συστάσεις της επιτροπής της Βασιλείας για την εξασφάλιση συγκρίσιμης κατάστασης (ίσων όρων ανταγωνισμού) (τροποποίηση της οδηγίας 93/6/ΕΟΚ), συμπεριλαμβανομένης της αντιμετώπισης από άποψη προληπτικής εποπτείας των κινδύνων συναλλαγών εμπορευμάτων

- Διασυνοριακές συγχωνεύσεις ανωνύμων εταιρειών: Τροποποιημένη πρόταση για δέκατη οδηγία του Συμβουλίου που λαμβάνει υπόψη την πρόταση για το καταστατικό της ευρωπαϊκής ανώνυμης εταιρείας

- Μεταφορά της έδρας της εταιρείας από ένα κράτος μέλος σε άλλο

- Πολιτιστικά αγαθά: Εναρμόνιση των εθνικών νομοθεσιών όσον αφορά το δικαίωμα παρακολούθησης (τροποποίηση της οδηγίας 85/635/ΕΟΚ)

- Απόδοση πολιτιστικών αγαθών: Έκθεση αξιολόγησης της εφαρμογής της οδηγίας 93/7/ΕΟΚ και του κανονισμού (ΕΟΚ) αριθ. 3911/92, και ενδεχόμενη προσαρμογή των οικονομικών κατωφλίων

- Πολιτική του ανταγωνισμού

Νέες πρωτοβουλίες: Νομοθετικές προτάσεις

- Έλεγχος των συγκεντρώσεων επιχειρήσεων [τροποποίηση του κανονισμού (ΕΟΚ) αριθ. 4064/89 του Συμβουλίου]

Νέες πρωτοβουλίες: Έναρξη των συζητήσεων

- Πράσινο Βιβλίο για τους κάθετους περιορισμούς στον ανταγωνισμό

Σχέδια δράσης και άλλες πρωτοβουλίες

- Μικρότερης σημασίας συμφωνίες που δεν υπάγονται στις διατάξεις του άρθρου 85 παράγραφος 1 της συνθήκης ΕΚ

- Συμβάσεις εμπορικής αντιπροσωπείας: Εκτίμηση υπό το πρίσμα του άρθρου 85 της συνθήκης ΕΚ

- Καναδάς: Σύναψη συμφωνίας για την εφαρμογή κανόνων ανταγωνισμού

Συνέχιση των αναληφθεισών ενεργειών

- Συνεργασία με τις αρμόδιες επί του ανταγωνισμού εθνικές αρχές για την εφαρμογή των άρθρων 85 και 86 της συνθήκης ΕΚ - Ανακοίνωση

- Μεγάλα έργα επενδύσεων: Πλαισίωση των περιφερειακών ενισχύσεων - Ανακοίνωση

- Κώδικες των ενισχύσεων στη σιδηρουργία (απόφαση ΕΚΑΧ)

- Βιομηχανία συνθετικών ινών: Πλαισίωση των ενισχύσεων - Ανακοίνωση

3.2. Στήριξη επί των τομέων του μέλλοντος

- Κοινωνία της πληροφορίας και οπτικοακουστικός τομέας

Νέες πρωτοβουλίες: Έναρξη των συζητήσεων

- Έκθεση της ομάδας επιφανών εμπειρογνωμόνων σχετικά με τις κοινωνικές πτυχές της κοινωνίας της πληροφορίας - Πράσινο Βιβλίο

- Πράσινο Βιβλίο για την αξιοποίηση των τηλεματικών συστημάτων

- Πράσινο Βιβλίο για την πρόσβαση και την αξιοποίηση της πληροφορίας του δημόσιου τομέα

- Μηχανισμός ρυθμιστικής διαφάνειας για τις υπηρεσίες της κοινωνίας της πληροφορίας

- Πράσινο Βιβλίο για την ανάπτυξη νέων οπτικοακουστικών υπηρεσιών

Συνέχιση των αναληφθεισών ενεργειών

- Φωνητική τηλεφωνία: Τροποποίηση της εφαρμογής ενός ανοικτού δικτύου τηλεπικοινωνιών προκειμένου για την προσαρμογή του σε ανταγωνιστικό περιβάλλον

- Καθολική υπηρεσία: Υπολογισμός του κόστους και χρηματοδότηση - Ανακοίνωση

- Κοινωνία της πληροφορίας: Ρυθμιστικές πλευρές συνδεόμενες με τις νέες υπηρεσίες - Ανακοίνωση

- Κοινωνία της πληροφορίας και Ε& Α - Ανακοίνωση

- Ανακοίνωση για την επίπτωση της κοινωνίας της πληροφορίας στον κλάδο των υπηρεσιών

- Η κοινωνία της πληροφορίας και η τυποποίηση (διαλειτουργικότητα) - Ανακοίνωση

- Ανακοίνωση για το πρόγραμμα δράσης για την εισαγωγή υπηρεσιών προηγμένης τηλεόρασης στην Ευρώπη, και επέκταση του σχεδίου δράσης

- Τεχνολογική έρευνα και ανάπτυξη

Νέες πρωτοβουλίες: Νομοθετικές προτάσεις

- 5ο πρόγραμμα-πλαίσιο Ε& Α

Νέες πρωτοβουλίες: Σχέδια δράσης και άλλες πρωτοβουλίες

- Δημοσίευση των οριστικών εκθέσεων των Task Force Έρευνας/Βιομηχανίας

Συνέχιση των αναληφθεισών ενεργειών

- Ηνωμένες Πολιτείες της Αμερικής, Νότιος Αφρική: Διαπραγμάτευση συμφωνιών συνεργασίας για επιστημονικά θέματα και έρευνα

- Καναδάς: Διαπραγμάτευση συμφωνίας συνεργασίας για την έρευνα και την πυρηνική ασφάλεια

- Βιοτεχνολογία

Νέες πρωτοβουλίες: Σχέδια δράσης και άλλες πρωτοβουλίες

- Δράση για τη στήριξη της καινοτομίας στον τομέα της βιοτεχνολογίας στις ΜΜΕ

Συνέχιση των αναληφθεισών ενεργειών

- Διάθεση στην αγορά φυτοφαρμακευτικών προϊόντων: Επέκταση του κοινοτικού καθεστώτος στα φυτοφαρμακευτικά προϊόντα που περιέχουν ενώσεις προερχόμενες από γενετικά τροποποιημένους οργανισμούς

- Γενετικά τροποποιημένοι οργανισμοί: Σκόπιμη ελευθέρωση στο περιβάλλον (αναθεώρηση της οδηγίας 90/220/ΕΟΚ)

- Έγκριση και κυκλοφορία ειδικών πρώτων υλών για ζωοτροφές (κατάργηση της οδηγίας 82/471/ΕΟΚ)

3.3. Υποδομές και μεταφορές

- Διευρωπαϊκά δίκτυα

Συνέχιση των αναληφθεισών ενεργειών

- Τηλεματικά δίκτυα μεταξύ των διοικήσεων για τα στατιστικά στοιχεία περί των ανταλλαγών αγαθών μεταξύ των κρατών μελών (EDICOM): Πρόγραμμα ενεργειών για την εφαρμογή για το 1996 και κοινοτικά μέσα για την περίοδο 1996-1998

- Μεταφορές

Νέες πρωτοβουλίες: Νομοθετικές προτάσεις

- Εσωτερική ναυσιπλοΐα: Ρύθμιση-πλαίσιο για τη μεταφορά επικινδύνων εμπορευμάτων

- Οδικές μεταφορές: Ρύθμιση-πλαίσιο για τους οδικούς φόρους

- Αερομεταφορές: Γενικές αρχές για τους φόρους αερολιμένων

Νέες πρωτοβουλίες: Σχέδια δράσης και άλλες πρωτοβουλίες

- Θαλάσσιες μεταφορές: Διαπραγμάτευση συμφωνίας με την Κίνα

- Αεροπορικές μεταφορές: Διαπραγμάτευση συμφωνίας με την Κύπρο και τη Μάλτα

Συνέχιση των αναληφθεισών ενεργειών

- Ασφάλεια στη θάλασσα: Σύστημα έκδοσης αδειών για την εκμετάλλευση των επιβατικών πορθμείων Ro-Ro

- Ασφάλεια στη θάλασσα: Εφαρμογή υποχρεωτικού συστήματος καταλόγου επιβατών στα επιβατικά πορθμεία Ro-Ro

- Αεροπορικές μεταφορές: Βελτίωση των δικαιωμάτων των επιβατών

- Αεροπορικές μεταφορές: Αναθεώρηση και τροποποίηση του κανονισμού (ΕΟΚ) αριθ. 95/93 για τη χορήγηση χρόνου εκμετάλλευσης

- Task force «Αμαξοστοιχίες και σιδηροδρομικά συστήματα του μέλλοντος»: Έναρξη έργου

- Task force «Intermodal»: Έναρξη χρονοδιαγράμματος έργου

- Τέταρτο πρόγραμμα-πλαίσιο: Αναθεώρηση του ειδικού προγράμματος για τις μεταφορές

- Διεθνείς οργανισμοί στον τομέα των μεταφορών: Σχέσεις με την Ένωση (ανακοίνωση)

3.4. Αποτελεσματικότερες κοινοτικές πολιτικές

- Βιομηχανική ανταγωνιστικότητα και καινοτομία

Νέες πρωτοβουλίες: Νομοθετικές προτάσεις

- Συστήματα συγκράτησης των παιδιών στα οχήματα

- «Ορφανά φάρμακα» (φάρμακα για σπάνιες ασθένειες)

- Οδηγία πλαίσιο για ορθές κλινικές πρακτικές για τη δοκιμή φαρμάκων

- Βελτίωση της εμπρόσθιας κατασκευής των οχημάτων με κινητήρα για την προστασία των πεζών (άδεια τύπου)

Νέες πρωτοβουλίες: Έναρξη των συζητήσεων

- Υπηρεσίες στις επιχειρήσεις

- Ανταγωνισμός στη ναυτική βιομηχανία

- Ανταγωνισμός στη χημική βιομηχανία

- Βιομηχανία της ανακύκλωσης

- Πράσινο Βιβλίο για το εμπόριο και τη διανομή

Νέες πρωτοβουλίες: Σχέδια δράσης και άλλες πρωτοβουλίες

- Άυλες επενδύσεις: Μέτρα για την προώθησή τους

- Συνέχεια του Πράσινου Βιβλίου «Καινοτομία»

Συνέχιση των αναληφθεισών ενεργειών

- Παρακολούθηση του σχεδίου δράσης για τη βιομηχανική ανταγωνιστικότητα

- Τετραετής έρευνα για το κόστος του εργατικού δυναμικού

- Διεθνής βιομηχανική συνεργασία - Ανακοίνωση

- Ετήσια έκθεση για την κατάσταση της ανταγωνιστικότητας στην ευρωπαϊκή βιομηχανία

- Ανακοίνωση για την καθιέρωση σχεδίου δράσης και στήριξης της ανταγωνιστικότητας στην υπεργολαβία στον τομέα της κλωστοϋφαντουργίας-ένδυσης

- Έγγραφο εργασίας για τα θέματα που συνδέονται με τη λήξη της συνθήκης ΕΚΑΧ το έτος 2002

- Μικρομεσαίες επιχειρήσεις

Νέες πρωτοβουλίες: Έναρξη των συζητήσεων

- Νέο πολυετές πρόγραμμα για τις ΜΜΕ και εφαρμογή των κατευθύνσεων που περιλαμβάνονται στα συμπεράσματα του Ευρωπαϊκού Συμβουλίου της Μαδρίτης

- Ανάπτυξη και περιβάλλον: Σχέδιο-πιλότος για την προώθηση των επενδύσεων των μικρομεσαίων επιχειρήσεων (ΜΜΕ) σε θέματα προστασίας του περιβάλλοντος

Συνέχιση των αναληφθεισών ενεργειών

- Κοινοτικές ενέργειες για τον τουρισμό προκειμένου να ενισχυθεί η ποιότητα και η ανταγωνιστικότητα

- Ετήσια έκθεση για το Ευρωπαϊκό Παρατηρητήριο για τις ΜΜΕ

- Γεωργία και Αλιεία

Νέες πρωτοβουλίες: Νομοθετικές προτάσεις

- Καπνός: Αναμόρφωση της κοινής οργάνωσης αγοράς

- Ελαιόλαδο: Αναμόρφωση της κοινής οργάνωσης αγοράς

- Δάση: Προστασία από την ατμοσφαιρική ρύπανση και τις πυρκαϊές

Νέες πρωτοβουλίες: Σχέδια δράσης και άλλες πρωτοβουλίες

- Σύναψη ή/και διαπραγμάτευση αλιευτικών συμφωνιών με ορισμένες χώρες της Λατινικής Αμερικής και ορισμένα κράτη που συνορεύουν με τη Βαλτική

Συνέχιση των αναληφθεισών ενεργειών

ΚΓΠ:

- Συμβουλευτικές επιτροπές στον τομέα της κοινής γεωργικής πολιτικής (ΚΓΠ): Αναμόρφωση

- Βόειο κρέας: Έκθεση για την εφαρμογή των μέτρων ατομικού περιορισμού εγγυήσεως (ποσοστώσεις)

ΚΑΠ:

- Καθεστώς ελέγχου: Τρόποι ανίχνευσης με δορυφόρο για τη διαρκή επισήμανση της θέσης των αλιευτικών σκαφών, με τροποποίηση του κανονισμού (ΕΟΚ) αριθ. 2847/93 του Συμβουλίου

- Συλλογή επιστημονικών δεδομένων: Εναρμόνιση και καθιέρωση συστήματος κοινοτικής συγχρηματοδότησης

- Ενέργεια

Νέες πρωτοβουλίες: Σχέδια δράσης και άλλες πρωτοβουλίες

- Διαπραγμάτευση συμφωνιών πυρηνικής συνεργασίας μεταξύ της Ευρατόμ, αφενός, και της Ρωσίας και Αργεντινής, αφετέρου

- Διαπραγμάτευση τριμερούς συμφωνίας μεταξύ Γαλλίας, Ευρατόμ και ΔΟΑΕ για την εφαρμογή των εγγυήσεων του Τλατελόλκο στα γαλλικά υπερπόντια διαμερίσματα και εδάφη

- Διαπραγματεύσεις για τη διεθνή ασφάλεια και τη διαχείριση ραδιενεργών αποβλήτων

Συνέχιση των αναληφθεισών ενεργειών

- Συνέχεια του Λευκού Βιβλίου για την ενεργειακή πολιτική

- Πρόγραμμα Altener για τις ανανεώσιμες πηγές ενέργειας

- Σύναψη ειρηνικής πυρηνικής συνεργασίας μεταξύ Ευρατόμ, αφενός, και Καζακστάν, Κιργκιζιστάν, Ουζμπεκιστάν, Τατζικιστάν και Ουκρανίας, αφετέρου

- Ποιότητα του περιβάλλοντος

Νέες πρωτοβουλίες: Νομοθετικές προτάσεις

- Προτάσεις για τη μείωση των εκπομπών οργανικών συνθέσεων που οφείλονται στη χρησιμοποίηση οργανικών διαλυτών σε ορισμένες βιομηχανικές διαδικασίες και εγκαταστάσεις

- Πρόταση για τα οχήματα που αποσύρονται από την κυκλοφορία

Νέες πρωτοβουλίες: Έναρξη των συζητήσεων

- Καθορισμός πλαισίου για την εθελοντική σύναψη συμφωνιών με τις βιομηχανίες περί προστασίας του περιβάλλοντος

- Πλαίσιο για τις εισφορές και τους «πράσινους φόρους» στα κράτη μέλη

- Εφαρμογή της κοινοτικής περιβαλλοντικής νομοθεσίας

- Μελλοντική πολιτική για την προστασία από τον θόρυβο

- Στρατηγική περί αποβλήτων

Συνέχιση των αναληφθεισών ενεργειών

- Οδηγία-πλαίσιο για το νερό

- Μείωση της ρύπανσης του αέρα από τις εκπομπές, από το έτος 2000, οχημάτων με κινητήρα (τροποποίηση της οδηγίας 70/220/ΕΟΚ)

- Μείωση της ρύπανσης του αέρα από τις εκπομπές κινητήρων ντίζελ που χρησιμοποιούνται από οχήματα (τρίτη φάση) (τροποποίηση της οδηγίας 88/77/ΕΟΚ)

- Πρόταση για την επισήμανση της συσκευασίας προϊόντων

- Σύστημα χορήγησης περιβαλλοντικού σήματος

- Πολιτική καταναλωτών

Νέες πρωτοβουλίες: Νομοθετικές προτάσεις

- Δίκαιο τροφίμων

Νέες πρωτοβουλίες: Έναρξη των συζητήσεων

- Καταναλωτές και διαδικασία ελευθέρωσης: Πρόσβαση στη διεθνή υπηρεσία και προστασία των καταναλωτών

- Καταναλωτές και στεγαστική πίστη

Συνέχιση των αναληφθεισών ενεργειών

- Καταναλωτική πίστη: Επανεξέταση του συνολικού πραγματικού ετήσιου επιτοκίου

4. ΠΡΟΕΤΟΙΜΑΣΙΑ ΜΙΑΣ ΕΥΡΥΤΕΡΗΣ ΕΝΩΣΗΣ

Συνέχιση των αναληφθεισών ενεργειών

- Βοήθεια στις ΧΚΑΕ για την εφαρμογή του Λευκού Βιβλίου για την προσέγγιση της νομοθεσίας στον τομέα της εσωτερικής αγοράς

- Ανακοίνωση για την οικονομική και πολιτική συνεργασία στην περιοχή της Βαλτικής

- Συνέχεια στην έκθεση σχετικά με τις επιπτώσεις της διεύρυνσης στις κοινοτικές πολιτικές

5. ΕΝΙΣΧΥΣΗ ΤΗΣ ΠΑΡΟΥΣΙΑΣ ΤΗΣ ΕΥΡΩΠΗΣ ΣΤΟΝ ΚΟΣΜΟ

5.1. Σχέσεις με τις τρίτες χώρες

Νέες πρωτοβουλίες: Έναρξη των συζητήσεων

- Στρατηγική έναντι των Ινδιών

- Στρατηγική έναντι των κρατών ASEAN

- Στρατηγική για την προώθηση και τη στήριξη της περιφερειακής ολοκλήρωσης στην Αφρική

- Στρατηγική έναντι της Κεντρικής Αμερικής

- Στρατηγική για τις μελλοντικές σχέσεις μεταξύ Ένωσης και κρατών ΑΚΕ

Νέες πρωτοβουλίες: Σχέδια δράσης και άλλες πρωτοβουλίες

Χώρες της Κεντρικής και Ανατολικής Ευρώπης

- Κροατία, Βοσνία-Ερζεγοβίνη, Σερβία-Μαυροβούνιο: Διαπραγμάτευση ειδικών συμφωνιών στο πλαίσιο περιφερειακής προσέγγισης

- Πρόγραμμα ανασυγκρότησης των κρατών που προήλθαν από την πρώην Γιουγκοσλαβία

Μεσογειακές χώρες

- Εφαρμογή σχεδίου δράσης συνδεόμενου με τη δήλωση της Βαρκελώνης

- Αλβανία και ΠΓΔΜ: Διαπραγμάτευση συμφωνιών επί μέτρω

Βιομηχανικές χώρες

- Σύναψη συμφωνιών-πλαίσιο με την Αυστραλία και τη Νέα Ζηλανδία

- Εφαρμογή σχεδίου δράσης ΕΕ/ΗΠΑ στο πλαίσιο της δήλωσης της διατλαντικής συνόδου κορυφής

- Ανακοίνωση για τις σχέσεις ΕΕ και Καναδά και την ανάπτυξή τους

Ασία

- Σύναψη συμφωνιών συνεργασίας με το Μπαγκλαντές, το Πακιστάν, το Λάος και την Καμπότζη

Συνέχιση των αναληφθεισών ενεργειών

Μεσόγειος και Μέση Ανατολή

Σύναψη συμφωνιών σύνδεσης («Euro-Med») με την Αίγυπτο, την Ιορδανία και το Λίβανο

ΚΑΚ

- Σύναψη συνφωνίας εταιρικής σχέσης και συνεργασίας με την Αρμενία, το Αζερμπαϊτζάν, τη Γεωργία, και διερευνητικές συζητήσεις ενόψει διαπραγματεύσεων συμφωνιών εταιρικής σχέσης με το Ουζμπεκιστάν και το Τουρκμενιστάν

Λατινική Αμερική

- Σύναψη συμφωνιών εταιρικής σχέσης με τη Χιλή και το Μεξικό

- Εφαρμογή των κατευθύνσεων «Προς νέα εταιρική σχέση μεταξύ της ΕΕ και της Λατινικής Αμερικής»

- Συνέχιση των διερευνητικών συζητήσεων για τον καθορισμό πλαισίου σχέσεων με την Κούβα.

Ασία

- Προετοιμασία και παρακολούθηση της συνεδρίασης για τη διάσκεψη Ευρώπης-Ασίας (αρχηγοί ευρωπαϊκών κρατών και κρατών του ASEAN, της Κίνας, της Κορέας και της Ιαπωνίας)

Νότιος Αφρική

- Διαπραγμάτευση συμφωνίας εμπορίου και συνεργασίας και εφαρμογή του προγράμματος αποκατάστασης

Αναπτυξιακή ενίσχυση και ΑΚΕ

- Έκθεση της Επιτροπής στο Συμβούλιο και το Ευρωπαϊκό Κοινοβούλιο για την εφαρμογή της μακροοικονομικης βοήθειας στις τρίτες χώρες, και νέες προτάσεις

- Έγκριση της εσωτερικής συμφωνίας και του δημοσιονομικού κανονισμού VIII ΕΤΑ

5.2. Εμπορική πολιτική

Νέες πρωτοβουλίες: Σχέδια δράσης και άλλες πρωτοβουλίες

- Πιστώσεις εξαγωγών για τα γεωργικά προϊόντα: Κατευθυντήριες οδηγίες στο πλαίσιο του ΟΟΣΑ (απόφαση)

- Ανακοίνωση για την προσχώρηση της Ένωσης στη σύμβαση των Ηνωμένων Εθνών για το δίκαιο της θάλασσας

Συνέχιση των αναληφθεισών ενεργειών

- Σύναψη πολυμερούς επενδυτικής συμφωνίας στο πλαίσιο του ΟΟΣΑ

- Εξαγωγές αποβλήτων σε χώρες μη μέλη του ΟΟΣΑ

- Κανόνες καταγωγής: Επεξεργασία μέσου μετά από τις δεσμεύσεις της κοινής οργάνωσης αγοράς

- Σύστημα γενικευμένων προτιμήσεων: Τροποποίηση των αρχικών κανονισμών

- Εφαρμογή των συμφωνιών αμοιβαίας αναγνώρισης που συνήφθησαν με τις Ηνωμένες Πολιτείες της Αμερικής, τον Καναδά, την Αυστραλία και τη Νέα Ζηλανδία

5.3. Κοινή Εξωτερική Πολιτική και Πολιτική Ασφάλειας (ΚΕΠΠΑ)

Νέες πρωτοβουλίες: Σχέδια δράσης και άλλες πρωτοβουλίες

Διεθνείς οργανώσεις: Ενίσχυση της συνεργασίας με το Συμβούλιο της Ευρώπης

6. ΠΡΟΟΔΟΣ ΣΤΟ ΘΕΜΑ ΤΗΣ ΔΙΚΑΙΟΣΥΝΗΣ ΚΑΙ ΕΣΩΤΕΡΙΚΩΝ ΥΠΟΘΕΣΕΩΝ

Νέες πρωτοβουλίες: Σχέδια δράσης και άλλες πρωτοβουλίες

- Προσωρινή προστασία μετακινηθέντων ατόμων (πρόταση κοινής δράσης)

- Σύμβαση σχετικά με την αποδοχή υπηκόων τρίτων χωρών

- Σύμβαση που αποβλέπει στην προσέγγιση των εθνικών διαδικασιών χορήγησης ασύλου

Νέες πρωτοβουλίες: Σχέδια δράσης και άλλες πρωτοβουλίες

- Εφαρμογή σχεδίου δράσης για την καταπολέμηση των ναρκωτικών (1995-1999)

7. ΑΠΟΤΕΛΕΣΜΑΤΙΚΟΤΕΡΗ ΔΙΑΧΕΙΡΙΣΗ ΤΩΝ ΚΟΙΝΟΤΙΚΩΝ ΥΠΟΘΕΣΕΩΝ

7.1. Διαφάνεια, πληροφόρηση και επικουρικότητα

Νέες πρωτοβουλίες: Σχέδια δράσης και άλλες πρωτοβουλίες

- «Δράση Robert Schuman»: Κατάρτιση και πληροφόρηση για το κοινοτικό δίκαιο

Πολιτισμός και πληροφόρηση

- Καταγραφή και αξιολόγηση των κοινοτικών πολιτικών και δράσεων, λαμβάνοντας υπόψη την ποικιλία και τον γλωσσικό πλουραλισμό

- Έκθεση για την αποτίμηση των πολιτιστικών πτυχών στη δράση της Κοινότητας

Συνέχιση των αναληφθεισών ενεργειών

Πολιτισμός

- Ανακοίνωση για την «Πολιτιστική Πρωτεύουσα της Ευρώπης» μετά το έτος 2000

Συστατική κωδικοποίηση

- Τεχνικές προδιαγραφές και ρυθμίσεις (οδηγία 83/189/ΕΟΚ)

- Μηχανές (οδηγία 83/392/ΕΟΚ)

- Κοινή οργάνωση της αγοράς της ζάχαρης [κανονισμός (ΕΟΚ) αριθ. 1785/81]

- Χρηματοδότηση της κοινής γεωργικής πολιτικής [κανονισμός (ΕΟΚ) αριθ. 729/70]

- Διατήρηση των αλιευτικών πόρων, ειδικότερα στη Βαλτική Θάλασσα [κανονισμός (ΕΟΚ) αριθ. 1866/86

- Ομαδικές απολύσεις (οδηγία 75/129/ΕΟΚ)

- Λιπάσματα (οδηγίες 76/116/ΕΟΚ, 77/535/ΕΟΚ, 80,876/ΕΟΚ και 87/94/ΕΟΚ)

- Επικίνδυνες ουσίες και παρασκευάσματα (οδηγία 76/769/ΕΟΚ)

7.2. Καλύτερη διαχείριση για την Ένωση

Νέες πρωτοβουλίες: Νομοθετικές προτάσεις

- Καταπολέμηση της απάτης: Επέκταση του συστήματος των διοικητικών κυρώσεων σε όλους τους δημοσιονομικούς τομείς

Νέες πρωτοβουλίες: Σχέδια δράσης και άλλες πρωτοβουλίες

Καταπολέμηση της απάτης

- Προϊόντα κλωστοϋφαντουργίας: Διατάξεις για την καταπολέμηση της απάτης

Συνέχιση των αναληφθεισών ενεργειών

- Βοήθεια για την εφαρμογή του κοινοτικού δικαίου στα τρία νέα κράτη μέλη

- Διευθέτηση, προσαρμογή και, ενδεχομένως, αναθεώρηση των δημοσιονομικών προοπτικών

Διακυβερνητική διάσκεψη του 1996

Νέες πρωτοβουλίες: Σχέδια δράσης και άλλες πρωτοβουλίες

- Γνώμη της Επιτροπής για τη σύγκληση διάσκεψης των εκπροσώπων των κυβερνήσεων των κρατών μελών